text:
‘समकालीन कथा’, ‘कहानी’ आ ‘समांतर कथा’ एक मानल गेल अछि। समकालीन कथा मे कोनो नव आ स्पष्ट विभाजनक रेखा नहि खिंचल जा सकैछ। ‘समकालीन’ शब्द सँ ‘नव’ ‘समसामयिक’, ‘आधुनिक’ वा ‘वर्त्तमान’क क्रियात्मक बोध होइत अछि। दोसर शब्द मे इहो कहल जा सकैछ जे-‘‘समकालीन अर्थात् ‘अद्यतन’, ‘अधुनातन’, ‘अत्याधुनिक’ तथा ‘नवता’ आदि। कखनहुँ-कखनहुँ समकालीन कथा कहानीक स्थान पर ‘सचेतन’ कहानी ‘सहज’ कहानी तथा ‘अ-कहानी’ सेहो कहल गेल अछि। किन्तु एहिमे सँ कोनहु पर्याय द्वारा समकालीनताक सम्यक् स्पष्टकीरण नहि होइछ।’’ ‘समकालीन कथा साहित्यमे समष्टि चेतना’ आलेखमे डॉ- अणिमा सिंह लिखने छथि। ‘समकालीनताक समर्थक लोकनिक आग्रह छनि जे समकालीन कथा सँ एहन कथाक अर्थ-ग्रहण कएल जाय जकर रचना हाल मे भेल हो आओर जाहिमे तत्कालीन जीवनानुभूतिक तटस्थ चित्रण हो।’ एहि रूप मे एहि शब्दक चर्चा तथा स्थिति केँ वर्त्तमान विचारक लोकनि वर्त्तमान शतीक सप्तम दशकक उत्तरार्द्धहिक अवदान मानैत छथि किन्तु एतय शंका ई उठैत जे आइ जकरा ‘समकालीन कथा’ कहल जाइत छैक तकरा कालान्तर मे अतीत कथा वा पूर्वकालीन कथा’ कहल जेतैक आओर तकर स्थान पर तत्कालीन समकालीनता-सम्पन्न कथा आबि जेतैक। आओर ई चक्र-नेमिक्रम यदि एहि रूपेँ चलैत रहैक तखन तँ ई स्वतः प्रमाणित भ’ जाइछ जे समकालीन शब्द एक कालवाचक विशेषण मात्र थीक, एकरा द्वारा साहित्यक कोनहु आन वैशिष्ट्यक अथवा प्रकृतिक बोध नहि होइत अछि। एहि दृष्टियेँ विद्यापति आओर चन्दा झा सेहो कहियो समकालीन छलाह। एहि प्रकारेँ समकालीनता एक प्रक्रिया मात्र रहि जाइछ।’’ डा- रमाकान्त झा समकालीन कथा-साहित्यक कथ्य पर विचार करैत कहैत छथि।‘आजुक कथामे वातावरण एवं सामाजिक परिप्रेक्ष्यक प्रधानता छैक। कथातत्व तथा घटनाक स्थान ल’ लेलकैक अछि मनःस्थितिक विवृति, कथ्य ओ प्रभाव। पात्रे आजुक कथामे साधन रूपमे ग्रहण कैल जाइछ। आजुक कथामे गतिक क्षिप्रता, शैलीक सांकेतिकता ओ प्रभावक स्पष्टता विशेष गुण अछि, बुझल जाइछ।’
समकालीन कथा आधुनिकताक वृत्त अछि। उक्त संदर्भ मे डा- शिवशंकर झा ‘कान्त’ अपन आलेख-‘मैथिली कथामे आधुनिक बोध’ मे व्यक्त केलनि अछि-आधुनिक मैथिली कथा, कविताक बाद सभ सँ समुन्नत विधा अछि। सिद्धान्त एवं व्यवहार, प्रयोग आ प्रचलन, चिन्तन आ अभिव्यक्ति एहि सभक एकत्र रूप कथा मे, नवीन रूप मे भेटैत अछि। कथाकार समाज सँ जर्जर, टूटल, आक्रान्त ओ भयपूर्ण, भावुक वर्ण्य-वस्तु लए ओही समाज केँ अपन कथा दैत छथि जाहि मे जोड़ैत छथि ओ समकालीन व्यक्तिवादी चिन्तन, जकर प्रभाव समष्टियुत् छैक तथा मनोविश्लेषण, जे समाज स्वयं नहि पबैत अछि।’’
श्री सुधांशु ‘शेखर’ चौधरी समसामयिक वा समकालीन कथा विधाक परिवेश-प्रसंगात्मक कथ्य छनि-विशेष समयक परिधि सामाजिक वातावरणसँ सामग्री ल’ जे जीवन्त कथा लिखैत अछि से समसामयिक कथाकार थिक आ जकर कथा समयक जीवनकेँ आत्मसात् कयने रहैत अछि सैहटा समसामयिक कथा थिकैक। ‘समकालीन मैथिली कथा-साहित्य तँ समाजक सीमा युद्धरत गुरिल्ला लड़ाईक समान थिक जे एक भाग व्यक्ति केँ प्रधानता द’ रहल अछि तँ दोसर भाग समसामयिक परिस्थिति केँ एहि कसौटीक आधार पर जतय मैथिली मे ‘नोवेल्स ऑफ मैनर्स’क हेतु उपजाऊ भाव-भूमि कहल जा सकैछ ततए कहानी केँ प्रमुखता भेटलैक। एकरा अन्तर्गत सम्पूर्ण सामाजिक वस्तु सत्यक अन्तर्गत मानवक द्वन्दक, तनाव आशा-आकांक्षा केँ अपना मे समेटबाक प्रयास कएल गेलैक।’’ मैथिली समकालीन कथामे सामाजिक यथार्थ’ प्रसंग डा. प्रेमशंकर सिंह’क उक्त धारणा छनि। वर्त्तमान सामाजिक परिप्रेक्ष्य मे समकालीन कथा केँ गहणता सँ चिन्तन करबाक आवश्यकता अछि। हिन्दी कथा-साहित्यक प्रख्यात साहित्यकार डा. विनय समकालीन कहानीक मूल प्रवृत्ति सभक प्रसंग लिखलनि अछि-‘थोड़ बहुत परिवर्त्तनक संग सभ कथाकार ‘अस्मिताक संकट’ (क्राइसिस ऑफ आइडेंटिटी)क मूल केँ पकडि़ एकांतिकता, समाजधर्मिता आओर सम्बन्धहीनता एवं अन्तर्द्वन्द्वक जटिलता आओर संघर्षमे जूझैत मानक नियति केँ व्यक्त क’ रहल अछि।’’
जहाँ धरि समकालीन मैथिली कथा-साहित्य मे उपेक्षित वर्गक चित्रक प्रश्न अछि ओ हमरा जनैत ओकर छवि, ओकर चित्रित रूप, ओकर सजीव आ विस्तृत वर्णन। जकरा कहैत छी उपेक्षितवर्ग, निम्नवर्ग, सर्वहारा। मोटा-मोटी एहि शब्द मे कहल जाए जे उच्चवर्ग एवं मध्यमवर्ग जकाँ आधुनिक जीवनक सुख-सुविधा सभ केँ जे सामाजिक वर्ग नहि भोगि पबैत अछि ओकरा उपेक्षित वा निम्नवर्ग कहल जाइत अछि। आर्थिक धरातल पर गाम तथा शहर दुहु मे जन्म लेनिहार नवीन वर्गीय समाजक अधिकांश उपेक्षित निम्नवर्ग मे अबैत अछि। एहि वर्ग मे विशेषतः छोट आ गरीब खेतिहर किसान, जन-बोनिहार मजदूर एवं आर्थिक दृष्टिएँ असहाय आओर सभ तरहेँ लचरल लोक अबैछ। एहि वर्गक लेल मार्क्सवादी चिंतन मे ‘सर्वहारा’ शब्दक प्रयोग भेल अछि। मार्क्सक एहन धारणा रहल अछि जे आधुनिक पूँजीवादी समाज जाहि विशाल सर्वहारा मजदूर वर्गक शोषण करैत अछि वैह पुरान दास आओर श्रमिक लोकनिक नव रूप अछि। व्यवहारतः एकरा सभक विभिन्न स्तर सभक चेतना मे भिन्नता होइछ। विशेष केँ भारतीय समाज मे निश्चित रूपेँ चालीस प्रतिशत अवश्ये निम्न उपेक्षित वर्गक सदस्य अछि, जे अपन रोटी, कपड़ा आर मकानक लेल संघर्षरत रहैत अछि। विशेषतः उपेक्षित निम्नवर्ग अशिक्षित आ अंधविश्वासी होइत अछि।
मैथिली कथाक मौलिक युग मे प्रवेश कएलाक उपरान्त अगणित कथाकार द्वारा एहि दिशा मे प्रयोग होइत रहल, जाहि मे समाजक विभिन्न समस्यामूलक चित्रक उद्घाटन ओ तकर समाधानक सत्प्रयास भेल। उन्नैसम शताब्दीक अन्तधरि मैथिली मे आधुनिकताक बसात बह’ लागल छल। समकालिक सामाजिक परिवेश सँ गृहीत पात्र, घटना, मनोवृत्ति आदि पर केन्द्रित रहि विकासोन्मुख चलि आबि रहल अछि। तहियो ओकर रचनात्मक कथाक स्वरूप समकालीन छलैक। आइयो ई रचनात्मक कथा-विधा समकालीन कथा मे प्रगणित होइत अछि। तहियोक कथाक भाव-भूमि, पात्र, परिवेश, घटनादिक चित्र विशेषतः उपेक्षिते वर्ग पर आधारित रहैत छल। आजुक कथा मे सेहो बहुतांश कथासभक भाव-भूमि, पात्र, परिवेश, घटना आदिक मुख्य पात्र-पात्रीक रूप मे प्रतिनिधित्व निम्न उपेक्षित वर्ग करैत अछि। समकालीन मैथिली कथा-साहित्यक क्षेत्र मे आजुक परिवेश मे बहुतो कथाकार अनेक विलक्षण आ अविस्मरणीय कथा सभक रचना क’ रहल अछि जकर मूल स्वर थिक युग ओ जीवनक यथार्थ चित्र आ चित्रण जे समकालीन मैथिली कथा विकास मे सर्वाधिक सहायक भेल अछि। ओना मैथिली कथा-साहित्य मे निबद्धि केँ देखबा मे अबैछ जे पूर्व सँ ल’ केँ आइ धरि कथाकार लोकनिक द्वारा विशेषतः उपेक्षित वर्ग केँ अपन कथाक पात्र बनबैत आबि रहल अछि। ई हमरा जनैत एकटा प्रश्न ठाढ़ क’ दैत अछि समस्त कथाकार लोकनिक समक्ष। ई ओहने सन बुझि पडि़ रहल अछि जेना कि एहि कोठीक धान दोसर कोठी मे हेरा-फेरी कएला सँ लोक केँ आत्मसंतुष्टि मात्र होइत छनि। अपना मोन केँ ओ नीक जकाँ पतिया लैत छथि। वास्तव मे कोनो साहित्य किएक ने हो, ओ समदर्शी होइत अछि। मुदा जँ ओकरा मे विभिन्न विधाक समिश्रण सँ मुक्त वृत्त बनाओल जाए त’ निश्चितरूपेण ओकर स्वाद-सुस्वादु भ’ जएतैक। ओही तरहेँ एकरा मे सामान्य रूपेँ सभ वर्गक भाव, भूमिक चित्र-चित्रण होइत रहय त’ कथा-साहित्य एकभग्गु नहि होयत। खाहे ओ पूर्ववर्ती कथा साहित्य हो वा समकालीन।
आजुक कथा साहित्य परिदृश्य मे एक तरहेँ एमहर त’ कहल जाए जे समकालीन कथा साहित्य मे निम्न उपेक्षित वर्गक पात्रक संख्या मे बाढि़ सदृश बढ़ोतरी भेल अछि। संगहि ओकर चित्र आ चरित्र केँ उपस्थापित करबा मे होड़ मचि गेल अछि। उदाहरणस्वरूप निम्न कथाकारक उक्त संग्रह मे व्याप्त उपेक्षित वर्गक चित्र देखल जा सकैछ- धीरेन्द्र नाथ मिश्रक कथासंग्रह-‘अग्निपरीक्षा’ मे संगृहीत कथा ‘विवशता’ मे दम्पति सुकना-सुकनी उपेक्षित वर्गक पात्र अछि। सुकना-सुकनीक कलह आ ओकर लाभ उठाक’ असामाजिक लोक जग्गू सिंह द्वारा सुकनीक यौन-शोषण होइछ।
‘काठ’ विभूति आनन्दक कथा संग्रहमे वर्णित निम्न उपेक्षित वर्गक चित्र ‘जानवर’ कथामे चित्रित कएल गेल अछि। बौका, बेटा, महिन्द्रा, स्त्री बसैठाबाली अर्थात ओकर सभक पारिवारिक रहन-सहन, बाजब-भूकब, खाएब-पीब, गाम-टोल आदिक चित्र-चित्रित अछि। बाप बौका द्वारा नुकाए केँ भुल्ला सुगरक बच्चा टुनमा केँ माल-जालक हुडि़ लेल बेचब परिस्थिजन्य ओहि ऊहापोहक स्थितिक चित्र नीक जकाँ एहि कथा मे देखबा मे अबैछ।
‘संकल्प’मे प्रकाशित कथाकार डा- राजाराम प्रसाद’क कथा ‘मेघ लागल आकाश’क पात्र छबिलाल उपेक्षित निम्नवर्गक पात्र चौकीदार अछि। ओ इमनदार आ कर्त्तव्यनिष्ठ अछि। ओकरा मे राष्ट्रक प्रति समर्पित भाव छैक, ओकर मे जनसेवा कूटि-कूटि केँ भरल छैक। छबिलालक उक्ति-‘ई जे पुल उड़ा देबहक तै सँ सरकार केँ की बिगड़तै? हानि तँ हमरे आरुक हैत? रेल चलब बन्न भ’ जेतै। ---तोरा थानामे सूचना नहि देबाक छह। जँ हमरा आरुक बात नहि मानबह तँ अपन बेटा गोनरा सँ हाथ धो लैह। भोरे ओकर लहास ओही टूटल पुल पर भेटतह। जा आब।’ ---छबिलाल एकाएक निर्णय लेलक जे देशक सोझाँ बेटा पैघ नहि हेतै। हम गोनराक दुआरे हजारो-हजार यात्रीक जान नै देबै-हम ओकरा आरु केँ पुल नहि उड़ब’ देबै। हम थाना मे कहिए अयबै--- थानामे कहिए अयबै।’ दोसर कथा ‘बद-लोक’ मे मुसहरी टोलाक बमभोलिया छतरू, बदरा सेहो उपेक्षित वर्गक पात्र अछि। उक्त कथा मे एकरा सभक द्वारा अपन टोल केँ पैघ लोकक खड़यंत्र सँ बचेबाक चित्र निष्ठाक संग चित्रित भेल अछि।
उपर्युक्त विवेचनाक आधार पर यैह कहल जा सकैछ जे समकालीन मैथिली कथा साहित्य केँ विशेष रूपेँ आगाँ बढ़ेबा मे सम्मानित कथाकार लोकनि रामानन्द ‘रेणु’, साकेतानन्द, डा- महेन्द्र, शैलेन्द्र आनन्द, तारानन्द वियोगी, प्रदीप बिहारी, चन्द्रेश, शेफालिका वर्मा, डा- नीता झा, डा- (श्रीमती) लालपरी देवी, ज्योत्सना चन्द्रम्, डा- रामनरेश सिंह, डा- राजाराम प्रसाद, डा- ललितेश मिश्र, विभूति आनन्द, डा- शिवशंकर ‘श्रीनिवास’, डा- धीरेन्द्रनाथ मिश्र आदिक कथा मे कमोवेश रूप मे पात्रगत, विषयगत, भाव-भूमिगत रूप मे निश्चिते उपेक्षित वर्गक चित्र-चित्रण भेल अछि। ई संतोष विषय अवश्ये थिक। मुदा आजुक परिवेश मे समकालीन आ समसामयिकताक प्रति सतत् जागरूक होयबाक प्रयोजन अछि।
समकालीन कथा आधुनिकताक वृत्त अछि। उक्त संदर्भ मे डा- शिवशंकर झा ‘कान्त’ अपन आलेख-‘मैथिली कथामे आधुनिक बोध’ मे व्यक्त केलनि अछि-आधुनिक मैथिली कथा, कविताक बाद सभ सँ समुन्नत विधा अछि। सिद्धान्त एवं व्यवहार, प्रयोग आ प्रचलन, चिन्तन आ अभिव्यक्ति एहि सभक एकत्र रूप कथा मे, नवीन रूप मे भेटैत अछि। कथाकार समाज सँ जर्जर, टूटल, आक्रान्त ओ भयपूर्ण, भावुक वर्ण्य-वस्तु लए ओही समाज केँ अपन कथा दैत छथि जाहि मे जोड़ैत छथि ओ समकालीन व्यक्तिवादी चिन्तन, जकर प्रभाव समष्टियुत् छैक तथा मनोविश्लेषण, जे समाज स्वयं नहि पबैत अछि।’’
श्री सुधांशु ‘शेखर’ चौधरी समसामयिक वा समकालीन कथा विधाक परिवेश-प्रसंगात्मक कथ्य छनि-विशेष समयक परिधि सामाजिक वातावरणसँ सामग्री ल’ जे जीवन्त कथा लिखैत अछि से समसामयिक कथाकार थिक आ जकर कथा समयक जीवनकेँ आत्मसात् कयने रहैत अछि सैहटा समसामयिक कथा थिकैक। ‘समकालीन मैथिली कथा-साहित्य तँ समाजक सीमा युद्धरत गुरिल्ला लड़ाईक समान थिक जे एक भाग व्यक्ति केँ प्रधानता द’ रहल अछि तँ दोसर भाग समसामयिक परिस्थिति केँ एहि कसौटीक आधार पर जतय मैथिली मे ‘नोवेल्स ऑफ मैनर्स’क हेतु उपजाऊ भाव-भूमि कहल जा सकैछ ततए कहानी केँ प्रमुखता भेटलैक। एकरा अन्तर्गत सम्पूर्ण सामाजिक वस्तु सत्यक अन्तर्गत मानवक द्वन्दक, तनाव आशा-आकांक्षा केँ अपना मे समेटबाक प्रयास कएल गेलैक।’’ मैथिली समकालीन कथामे सामाजिक यथार्थ’ प्रसंग डा. प्रेमशंकर सिंह’क उक्त धारणा छनि। वर्त्तमान सामाजिक परिप्रेक्ष्य मे समकालीन कथा केँ गहणता सँ चिन्तन करबाक आवश्यकता अछि। हिन्दी कथा-साहित्यक प्रख्यात साहित्यकार डा. विनय समकालीन कहानीक मूल प्रवृत्ति सभक प्रसंग लिखलनि अछि-‘थोड़ बहुत परिवर्त्तनक संग सभ कथाकार ‘अस्मिताक संकट’ (क्राइसिस ऑफ आइडेंटिटी)क मूल केँ पकडि़ एकांतिकता, समाजधर्मिता आओर सम्बन्धहीनता एवं अन्तर्द्वन्द्वक जटिलता आओर संघर्षमे जूझैत मानक नियति केँ व्यक्त क’ रहल अछि।’’
जहाँ धरि समकालीन मैथिली कथा-साहित्य मे उपेक्षित वर्गक चित्रक प्रश्न अछि ओ हमरा जनैत ओकर छवि, ओकर चित्रित रूप, ओकर सजीव आ विस्तृत वर्णन। जकरा कहैत छी उपेक्षितवर्ग, निम्नवर्ग, सर्वहारा। मोटा-मोटी एहि शब्द मे कहल जाए जे उच्चवर्ग एवं मध्यमवर्ग जकाँ आधुनिक जीवनक सुख-सुविधा सभ केँ जे सामाजिक वर्ग नहि भोगि पबैत अछि ओकरा उपेक्षित वा निम्नवर्ग कहल जाइत अछि। आर्थिक धरातल पर गाम तथा शहर दुहु मे जन्म लेनिहार नवीन वर्गीय समाजक अधिकांश उपेक्षित निम्नवर्ग मे अबैत अछि। एहि वर्ग मे विशेषतः छोट आ गरीब खेतिहर किसान, जन-बोनिहार मजदूर एवं आर्थिक दृष्टिएँ असहाय आओर सभ तरहेँ लचरल लोक अबैछ। एहि वर्गक लेल मार्क्सवादी चिंतन मे ‘सर्वहारा’ शब्दक प्रयोग भेल अछि। मार्क्सक एहन धारणा रहल अछि जे आधुनिक पूँजीवादी समाज जाहि विशाल सर्वहारा मजदूर वर्गक शोषण करैत अछि वैह पुरान दास आओर श्रमिक लोकनिक नव रूप अछि। व्यवहारतः एकरा सभक विभिन्न स्तर सभक चेतना मे भिन्नता होइछ। विशेष केँ भारतीय समाज मे निश्चित रूपेँ चालीस प्रतिशत अवश्ये निम्न उपेक्षित वर्गक सदस्य अछि, जे अपन रोटी, कपड़ा आर मकानक लेल संघर्षरत रहैत अछि। विशेषतः उपेक्षित निम्नवर्ग अशिक्षित आ अंधविश्वासी होइत अछि।
मैथिली कथाक मौलिक युग मे प्रवेश कएलाक उपरान्त अगणित कथाकार द्वारा एहि दिशा मे प्रयोग होइत रहल, जाहि मे समाजक विभिन्न समस्यामूलक चित्रक उद्घाटन ओ तकर समाधानक सत्प्रयास भेल। उन्नैसम शताब्दीक अन्तधरि मैथिली मे आधुनिकताक बसात बह’ लागल छल। समकालिक सामाजिक परिवेश सँ गृहीत पात्र, घटना, मनोवृत्ति आदि पर केन्द्रित रहि विकासोन्मुख चलि आबि रहल अछि। तहियो ओकर रचनात्मक कथाक स्वरूप समकालीन छलैक। आइयो ई रचनात्मक कथा-विधा समकालीन कथा मे प्रगणित होइत अछि। तहियोक कथाक भाव-भूमि, पात्र, परिवेश, घटनादिक चित्र विशेषतः उपेक्षिते वर्ग पर आधारित रहैत छल। आजुक कथा मे सेहो बहुतांश कथासभक भाव-भूमि, पात्र, परिवेश, घटना आदिक मुख्य पात्र-पात्रीक रूप मे प्रतिनिधित्व निम्न उपेक्षित वर्ग करैत अछि। समकालीन मैथिली कथा-साहित्यक क्षेत्र मे आजुक परिवेश मे बहुतो कथाकार अनेक विलक्षण आ अविस्मरणीय कथा सभक रचना क’ रहल अछि जकर मूल स्वर थिक युग ओ जीवनक यथार्थ चित्र आ चित्रण जे समकालीन मैथिली कथा विकास मे सर्वाधिक सहायक भेल अछि। ओना मैथिली कथा-साहित्य मे निबद्धि केँ देखबा मे अबैछ जे पूर्व सँ ल’ केँ आइ धरि कथाकार लोकनिक द्वारा विशेषतः उपेक्षित वर्ग केँ अपन कथाक पात्र बनबैत आबि रहल अछि। ई हमरा जनैत एकटा प्रश्न ठाढ़ क’ दैत अछि समस्त कथाकार लोकनिक समक्ष। ई ओहने सन बुझि पडि़ रहल अछि जेना कि एहि कोठीक धान दोसर कोठी मे हेरा-फेरी कएला सँ लोक केँ आत्मसंतुष्टि मात्र होइत छनि। अपना मोन केँ ओ नीक जकाँ पतिया लैत छथि। वास्तव मे कोनो साहित्य किएक ने हो, ओ समदर्शी होइत अछि। मुदा जँ ओकरा मे विभिन्न विधाक समिश्रण सँ मुक्त वृत्त बनाओल जाए त’ निश्चितरूपेण ओकर स्वाद-सुस्वादु भ’ जएतैक। ओही तरहेँ एकरा मे सामान्य रूपेँ सभ वर्गक भाव, भूमिक चित्र-चित्रण होइत रहय त’ कथा-साहित्य एकभग्गु नहि होयत। खाहे ओ पूर्ववर्ती कथा साहित्य हो वा समकालीन।
आजुक कथा साहित्य परिदृश्य मे एक तरहेँ एमहर त’ कहल जाए जे समकालीन कथा साहित्य मे निम्न उपेक्षित वर्गक पात्रक संख्या मे बाढि़ सदृश बढ़ोतरी भेल अछि। संगहि ओकर चित्र आ चरित्र केँ उपस्थापित करबा मे होड़ मचि गेल अछि। उदाहरणस्वरूप निम्न कथाकारक उक्त संग्रह मे व्याप्त उपेक्षित वर्गक चित्र देखल जा सकैछ- धीरेन्द्र नाथ मिश्रक कथासंग्रह-‘अग्निपरीक्षा’ मे संगृहीत कथा ‘विवशता’ मे दम्पति सुकना-सुकनी उपेक्षित वर्गक पात्र अछि। सुकना-सुकनीक कलह आ ओकर लाभ उठाक’ असामाजिक लोक जग्गू सिंह द्वारा सुकनीक यौन-शोषण होइछ।
‘काठ’ विभूति आनन्दक कथा संग्रहमे वर्णित निम्न उपेक्षित वर्गक चित्र ‘जानवर’ कथामे चित्रित कएल गेल अछि। बौका, बेटा, महिन्द्रा, स्त्री बसैठाबाली अर्थात ओकर सभक पारिवारिक रहन-सहन, बाजब-भूकब, खाएब-पीब, गाम-टोल आदिक चित्र-चित्रित अछि। बाप बौका द्वारा नुकाए केँ भुल्ला सुगरक बच्चा टुनमा केँ माल-जालक हुडि़ लेल बेचब परिस्थिजन्य ओहि ऊहापोहक स्थितिक चित्र नीक जकाँ एहि कथा मे देखबा मे अबैछ।
‘संकल्प’मे प्रकाशित कथाकार डा- राजाराम प्रसाद’क कथा ‘मेघ लागल आकाश’क पात्र छबिलाल उपेक्षित निम्नवर्गक पात्र चौकीदार अछि। ओ इमनदार आ कर्त्तव्यनिष्ठ अछि। ओकरा मे राष्ट्रक प्रति समर्पित भाव छैक, ओकर मे जनसेवा कूटि-कूटि केँ भरल छैक। छबिलालक उक्ति-‘ई जे पुल उड़ा देबहक तै सँ सरकार केँ की बिगड़तै? हानि तँ हमरे आरुक हैत? रेल चलब बन्न भ’ जेतै। ---तोरा थानामे सूचना नहि देबाक छह। जँ हमरा आरुक बात नहि मानबह तँ अपन बेटा गोनरा सँ हाथ धो लैह। भोरे ओकर लहास ओही टूटल पुल पर भेटतह। जा आब।’ ---छबिलाल एकाएक निर्णय लेलक जे देशक सोझाँ बेटा पैघ नहि हेतै। हम गोनराक दुआरे हजारो-हजार यात्रीक जान नै देबै-हम ओकरा आरु केँ पुल नहि उड़ब’ देबै। हम थाना मे कहिए अयबै--- थानामे कहिए अयबै।’ दोसर कथा ‘बद-लोक’ मे मुसहरी टोलाक बमभोलिया छतरू, बदरा सेहो उपेक्षित वर्गक पात्र अछि। उक्त कथा मे एकरा सभक द्वारा अपन टोल केँ पैघ लोकक खड़यंत्र सँ बचेबाक चित्र निष्ठाक संग चित्रित भेल अछि।
उपर्युक्त विवेचनाक आधार पर यैह कहल जा सकैछ जे समकालीन मैथिली कथा साहित्य केँ विशेष रूपेँ आगाँ बढ़ेबा मे सम्मानित कथाकार लोकनि रामानन्द ‘रेणु’, साकेतानन्द, डा- महेन्द्र, शैलेन्द्र आनन्द, तारानन्द वियोगी, प्रदीप बिहारी, चन्द्रेश, शेफालिका वर्मा, डा- नीता झा, डा- (श्रीमती) लालपरी देवी, ज्योत्सना चन्द्रम्, डा- रामनरेश सिंह, डा- राजाराम प्रसाद, डा- ललितेश मिश्र, विभूति आनन्द, डा- शिवशंकर ‘श्रीनिवास’, डा- धीरेन्द्रनाथ मिश्र आदिक कथा मे कमोवेश रूप मे पात्रगत, विषयगत, भाव-भूमिगत रूप मे निश्चिते उपेक्षित वर्गक चित्र-चित्रण भेल अछि। ई संतोष विषय अवश्ये थिक। मुदा आजुक परिवेश मे समकालीन आ समसामयिकताक प्रति सतत् जागरूक होयबाक प्रयोजन अछि।
साभार :- 'घर-बाहर' पत्रिका


c: text/html

text:
— प्रियम्बदा कुमारी।
“आर पंडितजी, लड़का करैत की छथिन?”
जजमान, लड़का दिल्ली में कुनु पैघ कम्पनी में, ओ कथी कहय छहि…एम.एन.सी में कम्पयूटर इनजिनियर छथि, लाख रूपया महिना दरमाहा छन्हि आ इकलौता छथि।
पंडितजी..(बात बीचे में काटति) हमर लड़की बी.एड क रहल छथि किछ दिन में मास्टरनी बनि जायत, रंगो रूप में तेहने सुंदर, घरक काम- काज में निपुन। हम्मर बेटी त सर्वगुन सम्पन्न छथि आ तिन्हका लेल अहाँ एकटा प्राइवेट नौकरी वला लड़काक रिस्ता आनलौं।
लड़का एक लाख कमै चाहे जतेक कमै तहि स हमरा कुनु सरोकार नहि अछि। लड़का के नौकरी पक्का होबाक चाही। मंदी होय छैक अमेरिका आ चाइना में मुदा ओकर गाज एतह गिरति छहि। अगला बेर रिस्ता तखने आनब जखन लड़का सरकारी नौकरी में होयत। क्लर्क, कौन्सटेबल किछो चलत, बुझि गेलौं न पंडितजी सरकारी लड़का।
और पंडितजी ओतह सॅ झोड़ा- झपटा उठा विदा भ गेलथि।
लड़की के माँ ” आबि गेलौं लड़का देखि के? केहन छल लड़का?
बाप ” अहि बेर पंडितजी लड़का त सही देखेलथि, लड़का सिचाई विभाग में बड़ा बाबू छहि। दूधक साथ मलाईयो भेंट जायत छहि अहि सभ विभाग में, घरो परिवार नीक छल, खेत पथार सेहो छल मुदा,…
माँ- मुदा की??
बाप- एकटा बात हमरा समझि नहि आबि रहल अछि लड़का एतेक कमायत अछि, इकलौता अछि, लम्बा- चौरा खानदानी अछि। हुनकर पिताजी सेहो रेलवे में अधिकारी छथि, गाँवों में एकटा पुष्तैनी हवेली छहि, एतह सेहो अप्पन मकान छैक तखनो दहेज में एक्को टका नहि माँगलथि । कहि रहल छलथि हमरा लड़की एक जोड़ कपड़ा में चाही।
हमरा त लागति अछि जरूर लड़का में कुनु खोट हेतय…।

robotstxt: allowed

filter: keep


text:
दरभंगा, मिथिला मिरर-निशांत झा: उत्तर भारत के एकलौता महिला प्रोद्योगिकी संस्थान डब्ल्यूआईटी के व्यवस्था मे सुधार एबाक संभावना अछि। ललित नारायण मिथिला विश्वविद्यालय के कुलपति प्रो. साकेत कुशवाहा सोमदिन डा. एम. नेहाल के निदेशकक पद पर नियुक्ति केलनि। वर्तमान कुलपति के कार्यकाल मे विकल्प नहि भेटलाक कारण एखन धरि तीन टा निदेशक बनाओल गेल, मुदा कियो कुलपतिक कसौटी पर नहि ठाढ़ भय सकलाह।
डा. नेहाल केन्द्रिय विश्वविद्यालय आ नालंदा खुला विश्वविद्यालय के कुलसचिव रहि चुकल छथि, संगहि नेहाल एलएनएमयू के विकास पदाधिकारी सेहो रहि चुकल छथि। हिनका पर्याप प्रशासनिक अनुभव अछि, संगहि शैक्षिनिक क्षेत्र मे सेहो ई जानल-मानल नाम छथि। कार्यभार संभारबाक बाद कुलपति हुनका बधाई देलनि।
ज्ञात हो कि डब्ल्यूआईटी के स्थापना कुलपति के रूप मे डा. राममणी प्रसाद केने छलाह, जकर उद्घाटन तत्कालीन राष्ट्रपति डा. ए.पी.जे अब्दुल कलाम केने रहैथ।


text:
Results for कनोजरि
राजीव रंजन झाक किछु कविता :: 1. सोहारी भूख ! ओह ! एहेन भूख !! सत्तर बरखक उमेर आ पेट डेंगौने ठाढ़ अछि सोहारी हपोसि रहल अछि हाँज...
e-Mithila - अक्तूबर 17, 2019
कनमो भरि इजोत कम नहि होइत छैक ! Reviewed by e-Mithila on अक्तूबर 17, 2019 Rating:
देहक वस्त्र जकाँ अहाँ सँ उतरैत छी हम
सागर | क्लिक : शशांक मुकुट शेखर बहुत हालेक बात थिक जे सागर अपन बेधक आ मार्मिक टिप्पणी सब सँ उत्फाल मचबैत सोशल मीडिया पर प्रकट भेल छल...
e-Mithila - अगस्त 24, 2019
देहक वस्त्र जकाँ अहाँ सँ उतरैत छी हम Reviewed by e-Mithila on अगस्त 24, 2019 Rating: 5
रजनीश प्रियदर्शीक किछु कविता
प्रिय पाठकगण, "ई-मिथिला" पर आइ मैथिलीक एकदम्म नव्यतम पीढ़ीक कवि रजनीश प्रियदर्शीक किछु कविता प्रस्तुत कयल जा रहल अछि. रजनीश...
बालमुकुन्द - सितंबर 05, 2018
रजनीश प्रियदर्शीक किछु कविता Reviewed by बालमुकुन्द on सितंबर 05, 2018 Rating: 5
हम के छी ई स्वयं नहि जनैत छी हम
|| सत्यम कुमार झाक किछु कविता || (१). सेहन्ता एकटा कविता लिखबाक छल हमरा जाहि मे सम्पूर्ण प्रेमक वर्णन करितहुँ हम, प्रेम...
बालमुकुन्द - मार्च 10, 2017
हम के छी ई स्वयं नहि जनैत छी हम Reviewed by बालमुकुन्द on मार्च 10, 2017 Rating: 5
सदस्यता लें संदेश ( Atom )


text:
शे-फोक्सुण्डो राष्ट्रिय निकुञ्ज
शे-फोक्सुण्डो राष्ट्रिय निकुञ्ज नेपालक सबसँ बड्का राष्ट्रिय निकुञ्ज छि । ई राष्ट्रिय निकुञ्ज पश्चिम नेपालक डोल्पा तथा मुगु जिल्लाम अवस्थित अछी। एकर क्षेत्रफल ३,५५५ बर्ग किलोमिटर. अछि। ई निकुञ्ज सन् १९८४मा स्थापना कएल गेल। ई निकुञ्ज भितर नेपालक सबसँ गहिर ताल फोक्सुण्डो ताल तथा एक ऐतिहासीक शे गुम्बा रहल अछि अर अहिसभक नाम जोडी एकर नामाकरण कएल गेल अछि।
जीवजन्तु[सम्पादन करी]
ई निकुञ्जम पाबएवाला मुख्य जानवर दुर्लभ हिम चितवा छी ।
वनस्पति[सम्पादन करी]
ई निकुञ्जमे पाबएवाला प्रमुख वनस्पतिसभ एहि प्रकार अछि ː
इतिहास[सम्पादन करी]


text:
सिसिडब्ल्यूजी द्वारा दोसर ई-ग्रैंड राउंड में सम्पूर्ण बिहार सँ 200 चिकित्सक व चिकित्साकर्मी सहभागिता देलन्हि
पटना, 19 नवम्बर 2021 । मैथिली जिन्दाबाद!!
एम्स पटना के अगुवाई में कोरोना महामारी सँ लड़बाक वास्ते यूएसएड राइज व झपियेगो केर संयुक्त प्रयास सँ गठित क्रिटिकल केयर ग्रुप (सिसिडब्ल्यूजी) द्वारा दोसर राउंड के ई-ग्रैंड कार्यक्रम के आयोजन कयल गेल। ऑनलाइन प्रशिक्षण आ अंतर्क्रिया सँ प्रदेश भरिक चिकित्सक व अन्य स्वास्थ्यकर्मी सब केँ कोरोना महामारी केर विभिन्न रूप, विशेष रूप सँ बच्चा सभ पर एकर प्रभाव, कोरोना आ डायबिटीज के खतरनाक संयोग सँ उत्पन्न परिस्थिति आदि पर केंद्रित ई दोसर बेरुक ई-ग्रैंड आयोजन भेल। एहि में बिहार राज्य स्वास्थ्य समिति के कार्यकारी निदेशक संजय कुमार सिंह प्रमुख अतिथि आ पूरे प्रदेश सँ लगभग 200 चिकित्सक व चिकित्सा क्षेत्र सँ जुड़ल लोक भाग लेलनि।
कार्यक्रम के उद्घाटन एम्स पटना निदेशक डॉ प्रभात कुमार सिंह कयने रहथि। प्रमुख अतिथि संजय कुमार सिंह कहलनि जे सिसिडब्ल्यूजी केर मॉडल पूरे प्रदेश में लागू होयब जरूरी अछि, एहि सँ महामारी सँ लड़बाक लेल नव भरोस उत्पन्न होयत।
आजुक आयोजन व चर्चा में सिसिडब्ल्यूजी के नोडल समन्वयक डॉ नीरज कुमार द्वारा बच्चा सब मे देखाय वला सम्भावित लक्षण आ इमरजेंसी चेतावनी संकेत के सम्बन्ध में विस्तार सँ बतायल गेल। तहिना डॉ दिवेन्दु भूषण एहि महामारी में चिनिया रोग (डायबिटीज) केर संयोग सँ पड़य वला प्रभाव आ ताहि संदर्भित उपाय पर विस्तृत जानकारी देल गेल। एहि अवसर पर हँसमुख जैन, ए कुमार आ बाल रोग डिपार्टमेंट के चीफ सर्जन डॉ बिन्दे कुमार विशेषज्ञ रूप में उपस्थित छलाह।
विदित हो जे बिहार में स्थापित एहि आकस्मिक सेवा आ चिकित्सा लेल एम्स पटना संग अन्य सहयोगी संस्थाक उचित सहभागिता में गठित सिसिडब्ल्यूजी पूरे देश मे लोकप्रियता हासिल कय रहल अछि। एकर अनुकरण आब झारखंड, लद्दाख आ गुजरात सेहो कय रहल अछि। कार्यक्रम अधिकारी डॉ कुमार जानकारी साझा करैत कहलनि जे ई-ग्रैंड राउंड मासिक स्तर पर निरन्तरता में रहत आ कोरोना सँ पूर्ण निजात भेटय ताहि लेल सम्बंधित विषय पर चिकित्साकर्मी लोकनि संग सहकार्य, प्रशिक्षण आ सूचना आदान प्रदान करैत रहत। एहि योजना के जन्मदाता एम्स पटना निदेशक डॉ प्रभात कुमार सिंह केर परिकल्पना आ सपना अनुसार प्रदेश संग राष्ट्रीय स्तर पर सेहो सफलता भेटब सुनिश्चित अछि।


text:
जमशेदपुर मे मिथिला दिवस समारोह: झारखंड मुख्यमंत्री रघुवर दास द्वारा उद्घाटन
– किसलय कृष्ण, जमशेदपुर, मैथिली जिन्दाबाद, १५ मार्च, २०१५।
अन्तर्राष्ट्रीय मैथिली परिषद् द्वारा झारखंडक आर्थिक राजधानी आ भारतक मैनचेस्टर कहल जायवला औद्योगिक नगरी जमशेदपुर (टाटा) मे काल्हि मैथिली नव वर्षक उपलक्ष्य ‘मिथिला दिवस’ केर रूप मे समारोहपूर्वक मनाओल गेल। एकर उद्घाटन झारखंडक मुख्यमंत्री रघुवर दास कएलनि। अपन गरिमामयी संबोधन मे मुख्यमंत्री कहलैन जे मिथिलाक लोकसंस्कृतिक संपन्नता विश्व केँ मानवताक सर्वोपरि संदेश देलक आ मैथिल अपन विद्याक बल सँ हर जगह एक प्रतिष्ठित आ अलग स्थान मे स्वयंकेँ स्थापित केलक अछि। झारखंडक संस्कृतिकेँ प्राथमिकता देबाक बात कहैत ओ अपन पुरान वादा फेर दोहरेलनि जे एक बेर फेर सँ मैथिली, भोजपुरी, मगही आ अंगिका केँ राजभाषाक दर्जा देबाक लेल मामिला कैबिनेट केर समक्ष आनल जायत। हुनका संग समारोह मे सहभागी संसदीय कार्य मंत्री (झारखंड) सरयू राय सेहो मैथिली केँ दोसर राजभाषाक रूप मे स्थापित करबाक बात केँ पुष्टि करैत ई मैथिलीक हक रहबाक बात कहलैन।
एहि कार्यक्रमक अध्यक्षता करैत अमैप अध्यक्ष चंद्र नारायण झा कहलनि जे झारखंड मे मैथिलक योगदानक उच्च कदर अछि। एकर विकास मे मैथिलक योगदान देखैत उचित माँग करबाक अधिकार सँ मात्र मैथिल अपन हक-अधिकारक बात करैत आबि रहल अछि। मुख्यमंत्रीक ध्यान मैथिली भाषाक दिशा मे आकृष्ट करैत आगाँ माँगपत्र प्रस्तुत करबाक बात केलनि। परिषदक प्रदेश उपाध्यक्ष गंगा प्रसाद शर्मा ताहि माँगपत्र केँ वाचन करैत मुख्यमंत्रीक माध्यम सँ राज्यकेँ अवगत करौलनि। तहिना परिषदक विभिन्न क्रियाकलाप पर प्रकाश देबयवला प्रतिवेदन महासचिव प्रमोद कुमार झा प्रस्तुत केलनि।
संबोधनक क्रम अनेको प्रखर वक्ता सँ शुरु कैल गेल। डा. अशोक अविचल द्वारा मिथिलाक पौराणिक परंपरा कतेक वैज्ञानिक आ मानव-जीवन लेल महत्त्वपूर्ण अछि ताहि पर प्रकाश दैत जुड़ि शीतलक उदाहरण सोझाँ रखलैन। जीवनचर्याक अभिन्न हिस्सा पोखैर, इनार आदिक सफाई (उड़ाही) आ पानिक पटौनी सँ तप्त गाछ-वृक्ष केँ जल-सींचन करबाक परंपरा, रक्त-शुद्धि लेल विशिष्ट भोजन खेबाक रेबाज आ अन्य बहुतो विशेष जानकारी सभा समक्ष रखलैन। सूर्यक गति पर आधारित मिथिला पंचांगक विशिष्टता रखैत ओ कहला जे ई एकमात्र पूर्ण अछि आ अशुद्धताक कतहु गुंजाइशे नहि छैक।
डा. रविन्द्र कुमार चौधरी रचित पोथी ‘झारखंड मे मैथिली’ सहित एक अन्य पोथी मिथिला राज्यक विभिन्न आयाम आ अमैप केर वेबसाइटक विमोचन-उद्घाटन कैल गेल।
अन्तर्राष्ट्रीय मैथिली परिषद् केर नव कार्यसमितिक गठन कैल गेल। परंपरानुसार केन्द्रीय समितिक सदस्य द्वारा स्थानीय समितिक सदस्यक चुनावी प्रक्रिया सँ अमलेश झा केँ नव अध्यक्ष चुनल गेल। तहिना डा. ममता झा, डा. ए. के. लाल केँ उपाध्यक्ष आ एक बेर फेर पुरनके महासचिव अर्थात् प्रमोद कुमार झा केँ चुनल गेल। प्रो. आर. एन. पोद्दार व पंकज कुमार झा केँ सचिव, संगहि हेमंत कुमार झा केँ कोषाध्यक्ष बनायल गेल।
समुचित विचार-गोष्ठी एवं उद्घाटन सत्रक समापन उपरान्त भव्य सांस्कृतिक कार्यक्रमक आयोजन सँ समारोह रंगीन बनि गेल छल। समूचा चैम्बर भवन मे मैथिलक अपार भीड़ उपस्थित भेल छल जाहि मे मिथिलाक सुप्रसिद्ध उद्घोषक किसलय कृष्णक संग नवागन्तुक उद्घोषिका दिया चौधरीक उपस्थिति जनमानस केँ एकटा नव आनन्द प्रदान केलक। मैथिलीक कार्यक्रम सँ जाहि तरहक आनन्द जनमानसकेँ भेटैत अछि वैह मिथिला संस्कृतिकेँ मानू जीवनक आधार बनल अछि। मैथिली जिन्दाबाद केर सूत्र जे जागृति यत्र-तत्र-सर्वत्र होइत रहय ताहि मे जमशेदपुरक प्रेरणा समाहित अछि। मैथिलक अपनहि धिया-पुता द्वारा नृत्य, चित्रकला, रंगकर्मक प्रस्तुति सेहो एहि ठामक पुरान परंपराक द्योतक अछि जे बीच मे अन्य भाषा ओ संस्कृतिक संग कौआगिरी (कौआक मोरक पाँखि पहिरि मोरक संस्कृति मेघ देखि नाचबाक आदति सहित कौआक किछु आरो विकृत मानसिकताकेँ कौआगिरी कहल जाइछ) करबाक किछु नव विडंबनापूर्ण व्यवहारक कारणे मैथिलक छवि धुमिल भेल छल, परञ्च जागृतिक दिया चहुँदिशि जरैत मैथिली जिन्दाबाद होइत रहत।
(न्युजपेपर कटिंग तथा फोटो साभार – किसलय कृष्ण)


text:
Results for रिपोर्ट
आँखि नोरायल अछि। शोणित हेमाल भ' रहल अछि। लिखू तँ की लिखू ? जे सुनल से कोना लिखू ? मोन पड़ैत छथि सुबोध। आँखि मे संसारक भावुकता समेटन...
बालमुकुन्द - मार्च 08, 2017
सरल-सहज-सरस -सुबोध: स्मृति शेष Reviewed by बालमुकुन्द on मार्च 08, 2017 Rating:
वीएमवाइएम मनौलक १५ 'म सरस्वती पूजनोत्सव
विद्यापति मैथिल युवा मंच (वीएमवाइएम), दिल्लीक १५'म सरस्वती पूजनोत्सव विगत बसंत पंचमी दिन सफलतापूर्वक मनाओल गेल. एहि उपलक्ष्य मे संस्...
बालमुकुन्द - फ़रवरी 15, 2017
वीएमवाइएम मनौलक १५ 'म सरस्वती पूजनोत्सव Reviewed by बालमुकुन्द on फ़रवरी 15, 2017 Rating: 5
शिवरात्रि महोत्सव पर बहराएल टटुआर गामक तेसर स्मारिका :
दरभंगा : मनीगाछी प्रखंड अंतर्गत विशौल, टटुआर गामक शिवरात्रि महोत्सव केन्द्रित स्मारिका बाबा सिद्धेश्वरनाथक प्रांगण मे बीतल शिवरातिक अव...
बालमुकुन्द - मार्च 10, 2016
शिवरात्रि महोत्सव पर बहराएल टटुआर गामक तेसर स्मारिका : Reviewed by बालमुकुन्द on मार्च 10, 2016 Rating: 5
विद्यापति मैथिल युवा मंच मनौलक चौदहम सरस्वती पूजा महोत्सव
दिल्ली, विनोद नगर मे वी.एम.वाइ.एम (विद्यापति मैथिल युवा मंच) अपन चौदहम मां सरस्वती पूजा महोत्सव गत वर्षक भांति एहि बेर सेहो बेस घूम...
बालमुकुन्द - फ़रवरी 25, 2016
विद्यापति मैथिल युवा मंच मनौलक चौदहम सरस्वती पूजा महोत्सव Reviewed by बालमुकुन्द on फ़रवरी 25, 2016 Rating: 5
पूजा-पाठ आ स्मारिकाक प्रकाशनक संगहि भ' रहल अछि विभिन्न तरहक प्रतियोगिताक आयोजन :
मिथिलाचंलक लोक सब दिन सँ अपन असली सम्पत्ति ज्ञान अर्थात विद्या केँ मानैत रहल अछि आ विद्या कें देवी माँ सरस्वतीक कृपा आदि काल सँ एखन धरि स...
बालमुकुन्द - फ़रवरी 08, 2016
पूजा-पाठ आ स्मारिकाक प्रकाशनक संगहि भ' रहल अछि विभिन्न तरहक प्रतियोगिताक आयोजन : Reviewed by बालमुकुन्द on फ़रवरी 08, 2016 Rating: 5
सदस्यता लें संदेश ( Atom )


text:
बिहार विधानसभा चुनाव कें ल’ एनडीए मे सीट कें बंटवारा भ’ गेल। बिहार मे जेडीयू 115, जीतन राम मांझी केर पार्टी हम 7, आ भाजपा बीजेपी 121 सीट पर चुनाव लड़त। मंगलदिन राजधानी पटना मे आयोजित प्रेस कॉन्फ्रेंस मे सीएम नीतीश एकर ऐलान केलनि।
बिहारक मुख्यमंत्री नीतीश कुमार मंगलदिन लोजपा प्रमुख चिराग पासवान कें नाम लेने बिना हमला बजलनि। सीएम नीतीश कहलनि जे आइ राम विलास पासवान राज्यसभा कें सदस्य बनल छथि, ओ ककर बदौलत बनल छथि। कि ओ अपन बदौलत बनि गेल छथि। हुनक पार्टी कें दूटा विधायक छनि। की 2 विधायक वला पार्टी राज्यसभा कें सांसद बनि सकैत अछि?
प्रेस कॉन्फ्रेंस सं किछू देर पहिने प्रदेश भाजपा अध्यक्ष संजय जायसवाल मीडिया कें संबोधित करैत कहला जे बिहार मे एनडीए कें नेता नीतीश कुमार छथि, बिहार कें गठबंधन मे पुरा बात नीतीश कुमार कें नेतृत्व मे भ’ रहल अछि, नीतीश कुमार जी कें नेतृत्व कें भाजपा पूर्ण तरहे स्वीकार करैत अछि। एनडीए गठबंधन मे ओहे रहता जकरा हुनक नेतृत्व स्वीकार छनि। हुनका मुख्यमंत्री बनेबाक लेल भाजपा पूरा प्रयास करत आ तीन चौथाई बहुमत सं नीतीश कुमार कें नेतृत्व मे हम बनायब सरकार।
अहिसँ पहिने सोमदिन भाजपा नेतृत्व लोजपाक राजग गठबंधन सं बाहर भेलाक बाद बिहार कें प्रमुख पार्टी नेता कें संग उम्मीदवार सं ल’ चुनाव प्रबंधन धरी कें मुद्दा पर व्यापक चर्चा भेल। बिहार विधानसभा चुनाव मे भाजपा पूर्ण तरह सं लोजपा सं दूरी बनाके राखत आ खुलि क’ राजग कें जितेबाक अपील करत। जदयू कें संग संबंध मे कोनो खटास नहि आबय, एकरा लेल राजग कें कमजोर करय वला दल पर सेहो निशाना साधाल जायत। जखन, भाजपा कें आशंका अछि जे अहि स्थिति मे गठबंधन कें ल’ भितरघात बढ़ि सकैत अछि।


text:
जमशेदपुर, दिसम्बर २७, २०१५. मैथिली जिन्दाबाद!!
नवम्बर मासक दोसर अर्ध मे रैपिड एक्सन फोर्स केर १०६ बटालियन मे कार्यरत सेकन्ड-इन कमान्ड अधिकारी अश्विनी कुमार झा व समस्त परिजन लेल एकटा मूल्यवान् खुशखबड़ी अनलक। पत्र द्वारा अधिकारी झा केँ राष्ट्रीय स्तर पर प्रतिष्ठित सम्मान ‘लर्ड बेडेन पावेल राष्ट्रीय सम्मान २०१६’ देबाक जानकारी कराओल गेल।
अश्विनी, आरएएफ केर सुन्दरनगर कैम्प (जमशेदपुर) मे कार्यरत छथि। हिनका द्वारा मानवता प्रति कैल गेल अमूल्य योगदान केर कद्र स्वरूप उपरोक्त लर्ड बेडेन पावेल राष्ट्रीय अवार्ड २०१६ देबाक निर्णय कैल गेल समाचार लगभग देश भरिक सब प्रमुख मिडिया मे आबि चुकल विदिते अछि। द स्काउट एण्ड गाइड अर्गनाइजेशन द्वारा ई निर्णय लैत श्री झा केँ राष्ट्रपति प्रणव मुखर्जीक हाथ सँ २२ फरबरी वर्ल्ड स्काउट डे केर शुभ उपलक्ष्य पर ई अवार्ड देबाक सूचना देल गेल अछि।
ई सम्मान २००७ ई. सँ मानव समाज मे सौहार्द्र प्रवर्धनक मूल निमित्त देल जाएछ। एहेन व्यक्तित्व जिनक योगदान अति साधारण मानव केर जीवन स्तर मे उल्लेख्य विकास करैत उच्चस्तर धरि पहुँचाबैत प्रगतिशील समाज केर निर्माण करैत अछि तिनका वास्ते ई सम्मान राष्ट्रस्तर पर प्रसिद्धि पेने अछि। हर वर्ष अलग-अलग क्षेत्र सँ सम्मानित व्यक्तित्वक चुनाव कैल जाएछ। अधिकारी अश्विनी झा अन्य १४ सम्मानित व्यक्तित्व संग ई सम्मान राष्ट्रपतिक हाथ सँ ग्रहण करता।
श्री झा दरभंगा जिलाक बेनीपुर प्रखंड अन्तर्गत सझुआर गामक सपुत छथि, आर एहि तरहें हिनक सम्मान समूचा मिथिला केँ प्रतिष्ठा दियेबा समान अछि। अश्विनी जी एहि सम्मान प्राप्तिक खबड़ि सँ काफी प्रसन्न छथि आर अपन योगदानक कद्र राष्ट्र स्तरपर होइत देखि आत्मसंतोष सेहो भेटल कहैत छथि।
मैथिली जिन्दाबाद द्वारा श्री अश्विनी कुमार झा केर संछेप जीवन गाथा प्राप्ति हेतु हुनक धर्मपत्नी श्रीमती रितु झा सँ सम्पर्क करैत किछु प्रेरणास्पद समाद अनबा मे सफल भेल अछि। कहैत चली जे श्रीमती झा सेहो एक प्रेरक व्यक्तित्व छथि आर ई कहबा मे कोनो अतिश्योक्ति नहि होयत जे हरेक सफल पुरुष केर सफलताक रहस्य मे नारी शक्तिक योगदान रहैत छैक, किछु तहिना अश्विनी जी केर जीवनसंगिनीक रूप मे रितु झा केँ देखल जाएछ।
अश्विनी कुमार झा केर जन्म ९ नवंबर, १९७७ मे भेलनि। प्रारंभिक शिक्षा सेंट थामस उच्च विद्यालय सँ प्राप्त केलाह। मेरिट स्कालरशीप परीक्षा पास करैत भारत सरकारक शिक्षा मंत्रालय सँ छात्रवृत्ति प्राप्त करैत मैट्रीक आर के मिशन पुरुलिया सँ पास केलनि। डीपीएस सँ १२वीं आर कलकत्ता विश्वविद्यालय सँ १९९९ मे स्नातक उतीर्ण केलाह।
जाबत धरि ओ छत्तीसगढ मे रहला, हम अपन पतिक संग रहलहुँ। बहुते बेर एहेन होएत छल जे ओ ७-७ दिन धरि निरंतर अपन विशेष अपरेशन्स पर रहैत छलाह। कहियो-कहियो हड़बड़ा जाइत छलाह। मुदा हम हुनका सब दिन सांत्वना दैत कहियैन जे अन्हारक बादे उजाला देखैत छैक लोक। आर, हमर पतिक एकटा फेवरिट कोटेशन छल, ‘सत्य परेशान भऽ सकैछ, हारि नहि सकैछ’, ई हुनका मोन पारैत रहलहुँ। कनेकबो अपसेट भेला पर हम हुनका यैह याद पारैत रहियैन। यदा-कदा अफिसियल कार्य सँ तनाव आर विभिन्न अपरेशन्स मे व्यस्तता सँ मोन अकच्छ होयब हिनकर जौब केर नेचर मे पड़ैत छल, लेकिन एकटा सहयोगी अर्धांगिनीक भूमिका एहि समय बड महत्वपूर्ण होएत अछि – रितु झा अपन योगदानक चर्चा करैत कहैत छथि। निश्चित तौर पर यैह योगदान हरेक पुरुष केँ सफलता हासिल करय मे सहयोग करैत छैक।
रितु आगू कहैत छथि जे एक-दोसर सँ शेयर आ केयर करैत जीवनक एहि मोड़ धरि पहुँचलहुँ हम सब। अपन पतिक प्रेरणास्पद व्यक्तित्व विवेकानंद आर पतिक मुंह सँ सुनल विवेकानंदक उक्ति सब अपन बेटी केँ सिखबैत रहलहुँ।
पतिक सम्मानित होयबाक समाचार कोन तरहक भाव देलक – ई पूछला पर रितु कहैत छथि जे अपन पति केँ एहेन पैघ राष्ट्रीय सम्मान भेटबाक समाचार हमरा बहुत एक्साइटमेन्ट देलक। हम अपन सब नजदीकी – सम्बन्धी सब केँ ई सूचना देलहुँ। कनिये दिन मे जखन ई समाचार मिडिया द्वारा ब्रेक कैल गेल, चारू तरफ सँ फोन आर बधाई पेबाक धरोहिया लागि गेल छल। तेकर बाद एहि सम्मानक असली ऊँचाई हम आरो बेसी अनुभूति करय लगलहुँ। आब तऽ हम, हमरा लोकनिक मित्र आ परिजन सब कियो बस ओहि विशेष दिन २२ फरबरीक इन्तजार कय रहल छी जहिया राष्ट्रपतिक हाथ सँ सम्मान हुनका भेटतनि।
परिवार मे आरो लोक सब केँ केहन लागि रहलनि अछि पूछला पर रितु कहलैन जे बाबुजी (ससूर) आ माँ (सासु) सब कियो बहुत प्रसन्न छथि। बाबुजी तऽ कहलैन जे जीवन सार्थक भऽ गेल। अपन सब सँ छोट बेटाक एहि राष्ट्रीय स्तरक उपलब्धि कोनो सपनाक सच होयबा समान भेल अछि। गाछकेँ पटेबा समान पोसने रही से फलो तहिना भेटल, जियह बेटा, अहाँ तऽ कमाल कय देलियैक।
रितु मैथिली जिन्दाबादक संपादक प्रवीण नारायण चौधरी केँ जानकारी दैत कहली, “हम 7th heaven (स्वर्ग) मे छी सर… एहि शुभ समाचार सँ हृदय सँ प्रसन्न छी आर तैँ अहुँ संग ई सब जानकारी शेयर करय मे सेहो ओतबे परमानन्दक अनुभूति कय रहल छी।”
दिल्ली जयबाक योजना पर रितु कहलैन जे २१ फरबरी हम सब दिल्ली पहुँचब जतय एकटा मैथिली-मिथिला प्रतिष्ठित संस्था द्वारा सेहो सम्मान केर कार्यक्रम राखल गेल छनि अश्विनी जी लेल। सिविल सर्विसेज आफिसर्स क्लब मे २३ फरबरी केँ सेहो सम्मान कार्यक्रम राखल गेल अछि। दिल्ली लेल हम सब टिकट बुक करा चुकल छी। बेटी सेहो संगे रहत। ओहि दिन आरो बहुत रास महत्वपूर्ण व्यक्तित्व जाहि मे सौरव गांगुली, युवराज सिंह, जावेद अख्तर, अल्का याज्ञ्निक, आयुष्मान् खुराना, सौगन्धा मिश्रा, जगदीश चन्द्रा आदि केँ सेहो हमर पतिदेवक संगे सम्मानित कैल जायत। ई एकटा बड पैघ दिन होयत हमरा सब लेल।
हरेक सम्मानित पतिक पत्नी मे एतबे जोश आ उत्साह हेबाक चाही जतेक रितु मे देखल गेल। ओ एकदम उत्साह सँ भरल छथि, आर ई स्वाभाविको छैक। कहैत छथि, “बेटी लेल नवका ड्रेस सिया लेलहुँ…. हमर पतिदेव सेहो ओहि दिन वास्ते एकटा नव परिधानक तैयारी करा लेलनि अछि। ई सम्मान हमरा सबहक जीवन केँ नव दिशा प्रदान करयवला होयत। आब हम सब आरो पैघ कार्य करबाक जिम्मेवारी बोध कय रहल छी। हुनकर नीक योगदान सदैव निरंतरता मे रहत। मानवताक सेवा एकमात्र लक्ष्य सब दिन रहल आ सब दिन रहत। मानव सेवा देश सेवा – यैह हमर पतिक नारा थीक। सब कियो प्रार्थना करू जे अहिना सब दिन हम सब सझुआर, बेनीपुर, दरभंगा, मिथिलांचल, बिहार आर निसंदेह देशक नाम रौशन करैत रही।”
एहि पूरा समाद केँ पढलाक बाद सम्मानित सब पाठक सेहो अनुभव करता, संपादक प्रवीण नारायण चौधरी विश्वास व्यक्त केलनि अछि।


text: मधुबनी । जिला पदाधिकारी शीर्षत कपिल अशोक क अध्यक्षता मे.समाहरणालय अवस्थित सभागार मे निपाह वायरस से संबंधित बैसक क आयोजन कयल गेल। बैसक मे स्वास्थ्य विभाग द्वारा जारी सुझाव क आलोक मे नीरा आ ताड़ी क उत्पादन संबंधित काज के स्थगित रखवा क निदेश स ब पदाधिकारी के देल गेल ।नीरा उत्पादन, प्रशिक्षण कार्य पर सेहो रोक रहत। ध्यातव्य अछि जे नीरा उत्पादन से संबंधित प्रशिक्षण हेतु जीविका क 7 उत्पादक समूह क गठन कयल गेल अछि जे सात विभिन्न जगह. यथा झंझारपुर, राजनगर , लखनौर,विस्फी आदि जगह पर विक्री आ एकरा प्रति जागरुकता उत्पन्न करबा हेतु स्टाल लगाओल गेल छल। निपाह वा़यरस क खतरा क दृय्टियेँ स्वास्थ्य विभाग क सलाह पर अगिला आदेश तक ई रोक रहत।


text:
समदिया
नई दिल्ली। राष्ट्रपति रामनाथ कोबिंद अपराध कानून ( संशोधन) अधिनियम,२०१८ केँ स्वीकृति देलैन अछि जाहि मे कठोर दंड क प्रावधान अछि। संशोधित कानून मे १२ वर्ष से कम उम्र क बालिका संग बलात्कर केनिहार केँ मृत्यु दंड क प्रावधान कैल गेल अछि। ई संशोधन २१ अप्रैल केँ जारी अपराध कानून संशोधन अध्यादेश क स्थान लेत।कठूआ मे एक नाबालिग लड़की आ उन्नाव मे एक महिला संग भेल बलात्कार क बाद ई अध्यादेश जारी कयल गेल छल।गजट अधिसूचना मे कहल गेल छल जे एहि अधिनियम केँ अपराध कानून (संशोधन) अधिनियम २०१८ क नाम देल गेल अछि।
अधिनियम से भारतीय दंड संहिता, भारतीय साक्ष्य अधिनियम, १८७२, दंड प्रक्रिया संहिता,१९७३ आ यौन अपराध सँ बच्चा सुरक्षा कानून,२०१२ संशोधित होयत। विगत सप्ताह संसद कानून संशोधन क मंजूरी देने छल। गृह मंत्रालय अपराध कानून संशोधन विधेयक तैयार कयने छल जाहि मे १६ वर्ष आ१२ वर्ष सँ कम उम्र क लड़की सँ बलात्कर केनिहार केँ कठोर सजा देबाक प्रावधान कयल गेल अछि। १२ वर्ष सँ कम उम्र के बालिका क बलात्कारी केँ मृत्यु दण्ड का प्रावधान कयल गेल अछि।
महिला सँ बलात्कर केनिहार केँ न्यूनतम सजा सात वर्ष केँबढ़ाय दस वर्ष आ अधिकतम आजीवन कारावास तक क प्रावधान अछि। नव कानून मे १६ वर्ष से कम उम्र बालिका संग बलात्कर के मामला मे न्यूनतम दस वर्ष क सजा केँ बढ़ाय बीस वर्ष कयल गेल अछि जकरा शेष जीवन तक कयल जा सकैछ। अर्थात मृत्यु पर्यंत ओ जेल मे रहत।
बारह वर्ष से कम उम्र क बालिका संग बलात्कारी हेतु न्यूनतम बीस वर्ष आ अधिकतम आजीवन कारावास अथवा मृत्यु दंड का प्रावधान कैल गेल अछि।नव कानून क अनुसार १२ वर्ष से कम उम्र क संग सामुहिक बलात्कर क स्थिति मे शेष जीवन हेतु कारावास वा मृत्युदंड देल जाय सकैत अछि। त्वरित जांच आ सुनवाई क प्रावधान एहि कानून में कयल गेल अछि।


text:
एहि बिहार महोत्सव मे मिथिला- बिहार के लोक के लेल काफी किछ भs रहल छनि. एहिठाम अहां मधुबनी पेंटिंग, हस्तशिल्प प्रदर्शनी, पुस्तक प्रदर्शनी, लोकगीत, लोकनृत्य, ध्रुपद- ठुमरी आओर रसनचौकी के आनंद लs सकय छी.
बिहारी खानपान के सेहो उत्तम व्यवस्था कएल जा रहल अछि. चूड़ा-दही, लिट्टी-चोखा, खाजा, मनेरक लड्डू, पुड़ी-जलेबी, मुरही-कचरी, तिलकोर आओर
दलिपीट्टी सभक दिव्य व्यवस्था रहत. दिल्ली मे अहां एकरा मिस करब तं पछताएब.
बिहार महोत्सव बिहार सरकार के कला, संस्कृति एवं युवा विभाग के तरफ सं भs रहल अछि. एहि महोत्सव केर आयोजन बिहार ललित कला अकादमी, पटना आओर संगीत नाटक अकादमी, नई दिल्ली मिल-जुली के कs रहल अछि.
इहे सभ तं अछि जे दिल्ली- एनसीआर मे रहल वाया लोक सभ के अपना गाम-घर सं जोड़ैत अछि. शुक्र, शनि आ रवि दिन होए के कारण ऑफिस के झंझट सेहो नहि रहत. कोनो न कोनो दिन आबि अहां एहि महोत्सवक आनंद अवश्य उठा सकय छी.
बिहार महोत्सव स्थल तक पहुंचय मे अहां के बेसि कष्ट सेहो नञ उठाबय पड़त. महोत्सव मंडी हाउस मेट्रो के पास फिरोजशाह रोड पर स्थित रविन्द्र भवन मे भs रहल अछि. मंडी हाउस मेट्रो आ डीटीसी बस रूट से नीक सं जुड़ल अछि.
पता एक बेर फेर-
बिहार महोत्सव 2014
रविन्द्र भवन
फिरोजशाह रोड
नई दिल्ली-110001
कोनो दिक्कत होए तं अहां एहि नंबर पर फोन कs बेसि जानकारी लs सकय छी. फोन नंबर अछि-
099314-02398
090068-00178
098350-13107


text:
पटना। गया मे देहरादून आ चेन्नई क बाद देश क तीसरे आफिसर्स सैन्य प्रशिक्षण अकादमी क निर्माण पर 450 करोड़ टका खर्च होइत। एकर अलावा सेना द्वारा शीघ्र गया मे पैघ आ अत्याधुनिक स्तर क चिकित्सा सेवा सेहो शुरू कैल जाइत। रक्षा मंत्रालय क आला अधिकारी गया मे सैन्य प्रशिक्षण अकादमी क निर्माण क संबंध मे मुख्यमंत्री नीतीश कुमार क संग एकटा बैठक केलथि अछि। बैठक मे विधानसभा अध्यक्ष उदय नारायण चौधरी, मुख्य सचिव अनूप मुखर्जी, मुख्यमंत्री क प्रधान सचिव रामचंद्र प्रसाद आ गया स आयल किछु गणमान्य लोग सेहो उपस्थित छलाह। मुख्यमंत्री रक्षा मंत्रालय क अफसर कए कहलथि जे आर्मी सर्विस सेंटर कए बेंगलुरु स्थानांतरित नहि कैल जेबाक चाही। रक्षा मंत्रालय क अधिकारी मुख्यमंत्री कए कहलथि जे आर्मी सर्विस सेंटर क तेरह मे स 12 इकाई गया मे रहत। ओकरा बेंगलुरु स्थानांतरित नहि कैल जाइत।
गया स्थित आर्मी सर्विस सेंटर कए ओहि ठाम स स्थानांतरित करबा पर केहन आर्थिक आ पर्यावरण, रोजगार आ नक्सल समस्या आउत एकर बारे मे रक्षा मंत्रालय क अफसर कए एकटा पावर प्वाइंट प्रजेंटेशन सेहो देखाउल गेल। एकरा बाद सैन्य अधिकारी मुख्यमंत्री कए कहलथि जे आफिसर्स प्रशिक्षण अकादमी क स्थापना स गया मे पहिनेक अपेक्षा बेसी सुविधा आ संसाधन उपलब्ध भ जाइत। मिलिट्री हॉस्पिटल क वर्तमान 82 शैय्या कए बढ़ाकए 150 करि देल जा रहल अछि। ऑपरेशन थियेटर कए आओर बेसी बेहतर कैल जा रहल अछि। सैन्य कर्मी क तादाद बढ़त, जाहि स आपदा प्रबंधन क बेहतर संसाधन उपलब्ध होयत। 450 करोड़ क लागत स विश्व स्तरीय प्रशिक्षण केंद्र बनेत, जाहि स स्थानीय लोक कए रोजगार क अवसर भेटत। आर्थिक आ व्यावसायिक गतिविधि कए सेहो बढ़ावा भेटत। प्रतिवर्ष होइवाला दूटा पासिंग आउट परेड मे देश आ विदेश क अति विशिष्ट लोक गया पहुंचताह। एकरा स गया मे आधारभूत संरचना क सेहो विकास होयत।
मुख्यमंत्री बैठक मे मौजूद राज्य प्रशासन क आला अधिकारी कए निर्देश देलथि जे गया मे आफिसर्स ट्रेनिंग अकादमी आरंभ करबा मे आ आर्मी सर्विस सेंटर कए पूर्ववत संचालित करबा लेल ओ प्राथमिकता दथि। आर्मी सर्विस सेंटर क स्थान पर आफिसर्स ट्रेनिंग अकादमी क संचालन तत्काल आरंभ कैल जा सकै त अछि। आर्मी सर्विस सेंटर क लेल अतिरिक्त भूमि निकटवर्ती स्थान पर उपलब्ध करा देल जाइत। बैठक मे रक्षा मंत्रालय क अपर सचिव शेखर अग्रवाल, संयुक्त सचिव उपमन्यु चटर्जी, महानिदेशक, मिलिटरी ट्रेनिंग, लेफ्टिनेंट जेनरल, वीके अहलूवालिया, गया क जिलाधिकारी संजय कुमार सिंह आ सेंट्रल बिहार चैंबर ऑफ कामर्स क प्रतिनिधि सेहो शामिल छलाह।


text:
आयल गामक याद-
मदन कुमार ठाकुर
कोठिया पट्टीटोल
झंझारपुर (मधुबनी)
बिहार - ८४७४०४
MO -९३१२४६०१५०
एक समयक बात छल , हम दिल्लीसँ गाम गेल छलहुँ, हमर काका के बेटा सेहो २६ सालक बाद गाम आयल छलथि ! हुनका सोझाँ देखि कs मन बढ हर्षित भेल, जेना एकटा मरल प्राणीमे जान अबैत अछि, ओहिना हम अपनाकेँ महसूस करैत छलहुँ ! ई बात हमर जन्मसँ किछ पहिनेक छी ! भैयाक मुखसँ सुनल ई वास्तविक कहानी छी !
हम भैयासँ पुछलियनि जे अहाँ अपन जीवनक यथार्थ कथा सुनाउ , अहाँ गामसँ केना भागलहुँ आऽ केना गामक याद आयल कोना मोन पड़ल, से हम अहाँसँ जानए चाहैत छी !
भैयाक मुखसँ निकलल बास्तविक सच ई अछि !-----
हम आठ सालक छलहुँ, बाबू काका सभ स्कूल जाय के लेल बरम बार कहइ छलथि, तँ हम आन गाम भागि जाइत छलहुँ ! एहिना सभ दिन कुनू न कुनू बहाने कतहु ने कतहु चलि जाइत छलहुँ !
एक दिन स्कुलक खातिर काका आओर बाबू बड़ मारि मारलथि, हम स्कुल जाया काल में किताब कॉपी लए स्कुल चलि गेलहुँ, ओम्हरसँ अबैत काल किताब कोपीकेँ एगो बोनमे फेक देलियैक आर गाम छोरि देलियैक ! भगिते - भगिते विदेश्वरस्थान एलहुँ, पटना बला बसक पाछाँमे हम लटकि गेलहुँ। जतए कण टेक्टर टोकैत छल ओतय हम उतरि जाइत छलहुँ ! एहिना कऽ कए पटना पहुँचि गेलहुँ,
पटना जाइत जाइत हमरा भूख बहुत जोर लागि गेल छल ! हम एकटा मारवाड़ी होटलक सामने गेलहुँ, जाऽ कए ठार भऽ गेलहुँ ! हमरा जेबमे एकोटा फुटल कौरी नञि छल, जे हम भोजन करितहुँ, आधा घंटा हम होटलक सामने ठार छलहुँ, तँ ओकर मालिक कहलक, जे "बेटा तोहार के भूख लागल बा का?" हम चुप - चाप मूड़ी डोलाऽ देलियनि। ओऽ हमरा रोटी आर तरकारी देलक, हम भरि पेट भोजन केलहुँ ! बादमे कहलियनि, जे हमरा होटलमे नोकरी देब की ? ओऽ हमरा ८५ रुपैया महिनाक हिसाबसँ नोकरी पर रखलक ! हम होटलमे तीन मास काज केलहुँ, ओतय एक दिन कारीगरसँ झगड़ा भऽ गेल, तँ हम स्टेसन पर आबि कए बैसि गेलहुँ, ओतय आठ घंटा बैसल छलहुँ ! चारिटा आदमी सेहो बैसल छलथि, ओऽ आपसमे बात करैत छलथि, जे गुजरातमे बड़ नीक नोकरी भेटैत छैक, से सभ आदमी ओतय चलितहुँ ! हम ई बात अपन कानसँ सुनलहुँ आर हुनका सभकेँ कहलियनि, हमहूँ अपने सभक संग चली? लेने जाएब ? ओ सब कहलथि, चलू। किए नञि लऽ जाएब !
हुनका सभक संग गुजरात पहुचलहुँ, ओइठाम सभ आदमी कपड़ा छपाई केर कंपनीमे काज पकड़लहुँ ! ओतय हमरा १६० रुपैआ महिनाक हिसाबसँ तनखा भेटए लागल ! दिन , महिना , साल बीति गेल, हम सेहो २० सालक भऽ गेलहुँ ! सोचलहुँ जे गाम चलि जाइत छी, ओतय बाबू काकाकेँ कह्बनि, विवाह दान कराऽ देताह, आऽ गामेमे रहब, खेती बारी करब ! फेर एक दिन अचानक मोन पड़ल, जे हमरा बाबु आऽ काका बड़ मारि मारलथि, आऽ घरसँ भगा देलथि। हम गाम नञि जायब !
समय बितल गेल, अचानक एक दिन दरभंगाक एक व्यक्ति भेटलाह, पुछलथि, जे अपनेक घर कतए भेल ? हम अपन घरक पता बिसरि गेल छलहुँ ! केवल अपन गामक नाम बतेलियनि आऽ बाबुक नाम ! ओऽ कहलथि, जे ओहि गाममे तँ १९८७ मे बड़ बाढ़ि आयल छल, ओहि गाममे बहुत लोक भसिया गेल, कतेक घर सेहो उजरि गेल ! पता नञि अहाँक घरक की भेल ! हम कहलियनि, जे हमरो घर फूसेक छल ! पता नञि, ओहो भासि गेल की ठीक अछि ! सुनि कऽ बड़ दुःख भेल, सोचलहुँ, आब की कएल जाय ! ओहि व्यक्तिसँ पुछलियनि ! जबाब भेटल, जे अहाँ एतहि विवाह दान कs लियऽ, हमरा एकटा सुपुत्री अछि हुनकेसँ !
ओहिठाम विवाह केलहुँ, दुटा संतान सेहो उत्पन्न भेल, लक्ष्मी आर आनंद ! दुनुकेँ अएलासँ हमरा अपन परिवार , अपन घर , अपन गाम सभ बेर-बेर याद आबए लागल, मुदा करब तँ करब की ! दुनुटा आठ आर छः सालक भऽ गेल छल ! ओऽ सभ बेर-बेर पुछैत छल, जे हमर बाबा आऽ मैयाँ कतए छथि ! हम मोनमे मात्र ईएह सोची, जे माई आर बाबु आब कतए हेथिन आऽ कोना ई जीबैत हेताह ! जेना हम लक्ष्मी आऽ आनंदक लेल जान प्राण दैत छी, तहिना हमरो माई आर बाबु हमरा लेल प्राण दैत हेताह ! नञि, हमरासँ बड़का भूल भेल, जे हम अपन गामकेँ त्यागलहुँ ! मोनमे मात्र माञि आर बाबुक याद अबैत छल ! जे बाबु केना हेताह, माई हमर कतए हेतीह ! पता नञि काका आऽ काकी कतय हेताह, बेर-बेर मोनमे ईएह खयाल अबैत छल ! सोचलहुँ जे एक महिनाक छुट्टी लए गामसँ घूमि आबी ! आऽ सभ धिया-पुताकेँ सेहो घुमा देबए ! जे कमसँ कम गामक याद तँ अबिते रह्तए !
सभ परिवार मिलि कए हम दरभंगा पहुचलहुँ ! ओतयसँ टेकर कऽ कए बिदेश्वर स्थान पहुचलहुँ, ओतयसँ हम ई नञि जानैत छलहुँ, जे हमर गाम किमहर अछि आऽ हम कतय जायब , हम की करब ! ओतय बाबा बिदेश्वरक पोखरिमे स्नान केलहुँ आऽ बाबाकेँ सेहो प्रणाम केलहुँ ! सभ बच्चा सभकेँ भूख सेहो लागि गेल छल ! सोचलहुँ जे गामक पवित्र भोजन चूडा दही चीनी होइत छञि, से ग्रहण करी ! भोजन केलाक उपरांत होटल मालिकसँ पुछलियनि, जे यौ हमरा पट्टीटोल जेबाक अछि, से हम केना जाएब ! ओऽ हमरा कहलथि जे अहिठामसँ रिक्सा भेटत, ओऽ अहाँकेँ घर तक छोड़ि देत ! हम सभ रिक्सापर बैसलहुँ, रिक्सा बाला भरि रस्ता ईएह पुछैत छल, जे मालिक अहाँक कोन टोल घर अछि ! जबाब किछु नञि भेटैत छल, जे हम रिक्साबाला के कहबइ !
जौँ जौँ हम अपन घरक दिस जाइत छलहुँ, किछु नञि किछु याद जरुर अबैत छल ! रिक्सा बालासँ बस केवल ईएह कहैत छलहुँ, जे कनिक दूर घर आर अछि ! अपन घरक लग जखन गेलहुँ तँ छोटका काका नज़र पड़लाह, हम हुनका चीन्हि गेलियनि, मुदा हमरा ओऽ नञि चीन्हि सकलाह। किएक तँ २६ साल भऽ गेल छल ओऽ बहुत जरुरी काजसँ हाथमे टेंगारी लए जाइत छलथि ! कनेक दूर जखन आगू गेलहुँ, देखलहुँ जे ओऽ फूसिक घर ओहि दिशामे अछि जाहि दिशामे हमरा सभ किछु यादि छल ! सभ ठीक-ठाकसँ याद आबए लागल !
हम जखन दलान पर पहुंचलहुँ, सब हमरा दिस घुरि-घुरि कए देखैत छल, जे ई व्यक्ति अपन परिवारक संग के थिकाह ! हम रिक्सा बालाकेँ पाइ दऽ देलियनि आऽ एकटा छोट छीन बुच्चीसँ पुछलियनि, अपन बाबुक नाम लऽ कए, जे हुनकर घर कोन छियनि। ओऽ बुच्ची कहलथि जे ईएह छियनि हुनकर घर !
देखलो अंगनामे कन्नारोहट होइत छल, सभ जोर-जोरसँ कनैत छल, काकी यै काकी, हमरा छोड़ि कऽ कतय चलि गेलहुँ ! आँगन जखन पहुंचलहुँ, देखलहुँ, ओऽ लाश ओऽ मुर्दा हमर माइक छी ! हम अपन आपकेँ सम्हारि नञि सकलहुँ ! जोर-जोरसँ कानए लगलहुँ! लक्ष्मी आर आनंद पुछलक, जे पापा अहाँ किए कनैत छी ! हम कहलियनि, जे ई अहाँक दादी माइ छथि। ई अपना सभकेँ छोड़ि कए चलि गेलीह। बहुत गलती भेल जे हम एको दिन पहिने किएक नञि अएलहुँ ! हमरा आसमे हमर माइ आइ अपन प्राण त्याग कऽ लेलक ! हम बहुत अभागल छी, हम बहुत पापी छी, जे हम अपन माइ बाबुकेँ बात नञि मानलहुँ, हमरासँ आइ बहुत अपराध भेल ! हम आइ कतहु के नञि रहलहुँ ! एतबामे बाबु आऽ काका सभ क्यो बाँस काटि कए आबि गेलाह, माइक अंतिम संस्कार करबाक लेल ....
( समाप्प्त )


text:
दिल्ली, नवम्बर ३०, २०१५. मैथिली जिन्दाबाद!!
सन्दर्भः मिथिला विभूति स्मृति पर्व समारोह – दिल्ली
काल्हि २९ नवम्बर २०१५ रवि दिन दिल्ली मावलंकर भवन मे अखिल भारतीय मिथिला संघ केर तत्त्वावधान मे भव्यतापूर्वक संपन्न भेल अछि।
कार्यक्रमक उद्घाटन केन्द्रीय विज्ञान व प्रौद्योगिकी मंत्री डा. हर्षवर्धन द्वारा दीप्ति प्रज्वलनक संग मिथिलाक विभिन्न विभूति लोकनि पर माल्यार्पण करैत कैल गेल। एहि अवसर पर मिथिलाक गरिमामयी सभासद लोकनिक उपस्थिति मे सभा केँ संबोधन करैत केन्द्रीय मंत्री डा. हर्षवर्धन मिथिलाक पौराणिकता सँ आधुनिक काल धरिक विभिन्न योगदान मे मिथिला द्वारा बौद्धिक योगदान विश्व भरि मे सर्वोच्च स्थान पर रहबाक बात कहलनि।
तहिना दरभंगा सँ सांसद कीर्ति आजाद मैथिली भाषा केँ अपन राज्य मे पर्यन्त विभेद करबाक आरोप लगबैत राष्ट्रीय संविधानक आठम अनुसूची मे भेटल स्थान केँ पर्यन्त अपमानित करैत दोसर राजभाषाक दर्जा नहि देल जेबाक राज्य सरकार पर आरोप लगौलनि। मैथिली भाषा केर माध्यम सँ प्राथमिक शिक्षाक संवैधानिक मौलिक अधिकार लागू करबाक लेल सेहो सरकार आनाकानी कय रहल अछि तथा मैथिली पढेबाक लेल शिक्षक केर नियुक्ति तक नहि कय रहल अछि, संगहि मिथिला क्षेत्रक आर्थिक विकास पर दोहरी नीति बिहार सरकार अपनाबैत अछि। एहि विभेद आर उत्पीडण सँ लड़बाक लेल संघर्ष कड़ा कैल जेबाक बात कहैत सांसद कीर्ति आजाद अपन पूर्वक मांग ‘पृथक् मिथिला राज्य’ केर आवश्यकता रहबाक बात कहलनि। ओ संसद मे सेहो एहि सब मांग पर आवाज उठेबाक आश्वासन देलनि।
मिथिलाक मधुबनी सँ सांसद हुकुमदेव नारायण यादव, दिल्ली मे मैथिल विधायक ऋतुराज झा, पूर्व कांग्रेसी सांसद महाबल मिश्रा, भाजपाक दिल्ली प्रदेश अध्यक्ष एस सी एल गुप्ता, ब्रिगेडियर अनिल झा, मिथिला विकास परिषद्, कोलकाताक संस्थापक अध्यक्ष अशोक झा, मिथिला राज्य निर्माण सेनाक राष्ट्रीय उपाध्यक्ष अमर नाथ झा, कोषाध्यक्ष संजीब सिन्हा, पूर्व अध्यक्ष हेमन्त झा, दिल्ली प्रदेश अध्यक्ष संजय झा, मिथिला स्टुडेन्ट युनियन केर राष्ट्रीय अध्यक्ष अनुप मैथिल व अन्य गणमान्य सदस्य लोकनिक संग-संग अनेकानेक मैथिल महिला व पुरुष केर उपस्थिति रहल छल।
कार्यक्रम मे उपस्थित ललितेश मोहन झा आयोजक प्रति आभार प्रकट करैत कहैत छथि जे एतेक भव्य कार्यक्रम दिल्लीक हृदयस्थली मे आयोजन करबाक महत्वपूर्ण कार्य सँ मिथिलाक गौरव बढल। आयोजक संस्था अखिल भारतीय मिथिला संघ केर सब पदाधिकारी एवं सक्रिय कार्यकर्त्ता लोकनिक संग हज़ारोक संख्या मे दर्शक लोकनि दिल्लीक विभिन्न भाग सँ कार्यक्रम मे सहभागी भेल छलाह। कार्यक्रम मे मिथिलाक लोकनृत्य एवं गीत संगीत देखि सुनि कर मन आनन्दित भ उठल – कहैत छथि ललितेशजी। “बहिन मैथिली ठाकुर केर मुख सँ ब्राह्मण बाबू यौ… मिथिलाक ई पारंपरिक गीत सुनिकय मन गदगद भेल आर हुनकर प्रतिभा देखिकय गौरवांवित महसूस सेहो केनौ” ललितेशजी कहलनि।
दुर्भाग्यवश एतेक प्रतिष्ठित कार्यक्रम मे किछु अनुशासनहीन धिया-पुता द्वारा माननीय सांसद व वरिष्ठ नेतृत्वकर्ता हुकुमदेव नारायण यादव जी केर गरिमामय संबोधनक समय हूटिंग कैल गेल छल। आयोजनकर्ता एहि तरहक दुर्व्यवहार प्रति अतिथि सँ क्षमा-प्रार्थना कएलनि आर खेद प्रकट करैत दर्शक श्रोता सब सँ अनुशासित रहैत मिथिलाक प्रतिष्ठा बढेबाक अनुरोध केलनि।
एकटा प्रत्यक्षदर्शी प्रशान्त झा कहैत छथि जे कोनो युवा मैथिल जँ हुकुमदेव जी संग किछु प्रश्ने पूछि लेलनि ताहि पर आयोजक केँ एना भारी नहि बनेबाक चाहैत छल। दर्शक केर अधिकार होइत छैक जे ओ खूलिकय मंचासीन अतिथि सँ किछु पूछैथ। सांसद हुकुमदेव नारायण यादव मिथिलाक प्रतिनिधित्व एतेक वर्ष सँ कय रहला अछि, मुदा आर्थिक विकास केर कोनो समुचित डेग नहि उठा सकबाक आरोप हुनका ऊपर लगैत छन्हि। यैह सँ जुड़ल किछु प्रश्न पूछबाक चेष्टा उपस्थित मिथिला स्टुडेन्ट युनियनक कियो युवा नेता हुकुमदेव जी संग केने छलाह, ई अपुष्ट खबैड़ भेटल अछि।
एहि अवसर पर तीन गोट मैथिल केँ विभिन्न सम्मान सँ विभूषित कैल गेल छल। शिक्षाक क्षेत्र मे महत्वपूर्ण योगदान लेल संदीप झा केँ डा. सर गंगानाथ झा सम्मान, क्षेत्र केर विकास लेल योगदान लेल अशोक झा केँ बाबुसाहेब चौधरी सम्मान एवं मैथिलीपुत्र प्रदीप केँ भोगेन्द्र झा स्मृति सम्मान देल गेल छल। बकौल सुनीत झा, संस्थापक – हम सब मैथिल छी (फेसबुक ग्रुप) संस्था द्वारा ई सब सम्मान केर घोषणा पहिले बेर कैल गेल अछि। सांस्कृतिक कार्यक्रम मे कुञ्जबिहारी मिश्र, हरिनाथ झा, अंजू झा (रंगीली भौजी) आदि केर उल्लेखनीय उपस्थिति रहल। एहि अवसर पर संस्था द्वारा स्मारिका केर प्रकाशन व विमोचन सेहो कैल गेल।
अन्त मे आयोजक संस्थाक अध्यक्ष विजय चन्द्र झा सभा केँ धन्यवाद करैत एहेन अपार भीड़ सहित कार्यक्रम केँ सफल बनेबाक लेल आभार सेहो प्रकट केलनि।


text:
सांस्कृतिक कार्यक्रम सभमें भ' रहल अछि नीक - नीक मैथिली कलाकार सभक अनदेखी
मुंबई। 22 जनवरी। [जितमोहन झा (जितू)] किछु बरख पहिने धरी मैथिली संगीतक दुनियां सिमित छल आओर सभक मुंहे एतबे सुनैत छलहुँ जे भोजपुरी संगीत दुनियां कतेक आगू निकैल गेल आ मैथिली जता छल ओतहि रही गेल अछि। मुदा, पछिला किछु बरख सँ एहिमे संतोषजनक परिवर्तन देखबाक लेल भेटल अछि। आजुक समय मे लोग सभक बीच अप्पन मातृभाषा मैथिलीक प्रति स्नेह उभरैत देखार द' रहल अछि। जाहिक फलस्वरूप मैथिली संगीतक दुनियां मे एक सँ बाढ़िकेँ एक मैथिल कलाकार सभक चेहरा उभरीकेँ सामना आएब रहल अछि।
मैथिली संगीतक दुनियां मे एकाएक एतेक परिवर्तन भेलाक बादो भिन्न भिन्न संगठन द्वारा आयोजित होमै बला सांस्कृतिक कार्यक्रम सभमें नीक - नीक मैथिली कलाकार सभक अनदेखी भ' रहल अछि। भोजपुरी केँ नकल करनिहार कलाकार सभ नकल कायल गेल किछु फूहड़/अश्लील गीत की परोसला देखते देखते स्टार सँ सुपरस्टार बैन गेला आ आजुक समय मे जतेक सांस्कृतिक कार्यक्रम होयत अछि अगबे हुनके सभकेँ मंच पर जगह भेटैत अछि। सामाजिक संगठन सभक दायित्व बनैत अछि की जँ कियो नामचीन कलाकार भ' गेला तेँ हुनका संगे संग नवा कलाकार सभकेँ सेहो मंच पर जगह मुहैया करबे। मुदा एहेन नहि होयत अछि, आजुक समय मे यदि कलाकार सभक तालमेल संगठन सभक संग बनल अछि तखने कोनो कलाकार केँ कोनो मंच पर जगह भेटैत अछि।
आय एक नवा कलाकारक एक टटका सरस्वती वंदना सुनबाक लेल भेटल। सरस्वती वंदना केँ आवाज देनिहार कलाकारक नाम अछि 'केशव रॉक झा' सच पुछु तेँ हुनकर आवाज मे मैया शारदा केँ वंदना सुनी हम मंत्रमुग्ध भ' गेलहुँ। फेर हम यूट्यूब पर हरलो जे हिनकर गाओल आओर कोनो गीत अछि? यूट्यूब पर देखैत छी 'केशव रॉक झा' भाई केर आवाज मे भगवती गीत, नचारी, होली गीत, लोक गीत पसरल अछि। मोन मे संसय भेल जे एतेक नीक आवाजक बावजूद हिनका कोनो विद्यापति समारोह / विद्यापति पर्व समारोह पर आयोजित होमै बला सांस्कृतिक कार्यक्रम मे किएक नहि देखलहुँ। बहुत छानबीन केलाक बाद पता चलल एहि तरहक आयोजन मे ओहि कलाकार सभकेँ मौका भेटैत अछि जिनकर पहुँच नीक छैन्ह।
केशव रॉक एहेन कैको कलाकार छथि जे नीक आवाजक संगे संग साफ सुथरा गीत गाबैत छथि मुदा दुखक गप ई जे संगठन सभक संग नीक तालमेल नहि होयबाक कारण हिनका सभ एहेन नीक नीक कलाकार केँ कतहुँ मंच नहि भेटैत अछि आ भोजपुरी केँ नकल करनिहार कलाकार सभ आय सुपरस्टार बैन गेल छथि।
केशव रॉक झा भाई केँ जाहि सरस्वती वंदना सुनलाक बाद हमरा मोन मे एहि तरहक सवाल उठल ओहि वंदना केँ एक बेर अपनहुँ सुनी। सुनलाक बाद खुदे बुझबा मे आएब जायत कि सांस्कृतिक कार्यक्रम सभमें भ' रहल अछि नीक - नीक मैथिली कलाकार सभक अनदेखी।


text:
घनश्यामदास बिड़ला
श्री घनश्याम दास बिडला (जन्म-१८९४, पिलानी, राजस्थान, भारत, मृत्यु- १९८३, मुम्बई) भारत के अग्रणी औद्योगिक समूह बी.के.के.एम. बिडला समूहके संस्थापक छल, जेकर परिसंपत्तिसभ १९५ अरब रुपैयासँ अधिक अछि। ई समूहक मुख्य व्यवसाय कपडा, बिस्कुट, फिलामेन्ट यार्न, सीमेन्ट, रासायनिक पदार्थ, बिजली, उर्वरक, दूरसन्चार, वित्तीय सेवा आ एल्युमिनियम क्षेत्रमे अछि, जबकि अग्रणी कम्पनीसभ 'ग्रासिम इन्डस्ट्रीज' आ 'सेन्चुरी टेक्सटाइल' छी। ओ स्वाधीनता सेनानी सेहो छल तथा बिडला परिवारक एक प्रभावशाली सदस्य छल। ओ गान्धीजीक मित्र, सलाहकार, प्रशंसक एवम सहयोगी छल। भारत सरकार सन् १९५७मे उनका पद्म विभूषणक उपाधिसँ सम्मानित केलक। घनश्याम दास बिडलाक निधन जून, १९८३ ई.स. मे भेल छल।
परिचय[सम्पादन करी]
एक स्थानीय गुरुसँ अंकगणित तथा हिन्दीक आरम्भिक शिक्षा प्राप्त करैके बाद अपन पिता बी.डी. बिडलाक प्रेरणा आ सहयोगसँ घनश्याम दास बिडला कलकत्ता (वर्तमान कोलकाता)मे व्यापार जगतमे प्रवेश केलक। १९१२मे किशोरावस्थामे ही घनश्याम दास बिडला अपन ससुर एम.सोमानीक मदतसँ दलालीक व्यवसाय शुरू करि देलक। १९१८मे घनश्याम दास बिडला ‘बिडला ब्रदर्स’क स्थापना केलक। किछ ही समय बाद घनश्याम दास बिडला दिल्लीक एक पुरान कपडा मिल खरीद लेलक, उद्योगपतिक रूपमे ओ घनश्याम दास बिडलाक पहिल अनुभव छल। १९१९मे घनश्याम दास बिडला जूट उद्योगमे सेहो कदम रखलक। १९२१मे ग्वालियरमे कपडा मिलक स्थापना केलक आ १९२३ सँ १९२४मे ओ केसोराम कटन मिल्स खरीद लेलक।


text:
बिहार मे 26टा जिला के सूखाग्रस्त घोषित करि देल गेल अछि. मंत्रिमंडल के बैठक मे एहि बारे मे फैसला कएल गेल. ओना जिला के संख्या अखन आओर बढ़ि सकैत अछि. सूखाग्रस्त घोषित होए के बाद एहि जिला के किसान आओर लोक के सरकार सं कई तरहक राहत मिलत.
जेहि जिला के सूखाग्रस्त घोषित कएल गेल अछि... ओहि मे पटना, नालंदा, भोजपुर, कैमूर, बांका, बेगूसराय, कटिहार, गया, बक्सर, रोहतास, जहानाबाद, अरवल, नवादा, औरंगाबाद, मुंगेर, जमुई, शेखपुरा, लखीसराय, भागलपुर, सारण, सीवान, मुजफ्फरपुर, सीतामढ़ी, मधेपुरा, किशनगंज आओर वैशाली शामिल अछि. एहि जिला के सूखाग्रस्त घोषित कएला के बाद सरकार केंद्र सं एक बेर फेर विशेष आर्थिक पैकेज देबय के आग्रह करलक. जकर उम्मीद कम अछि.
बैठक के बाद मुख्यमंत्री नीतीश कुमार के कहनाय छलन्हि जे एहि साल मानसून के दौरान कम पानि भेल अछि...जेहि के कारण धान के बुआई काफी कम भेल अछि. एकर असर पैदावार पर पड़ि सकैत अछि. सूखाग्रस्त छबीसों जिला मे एक- एकटा कंट्रोलरुम बनाएल जाएत. टास्कफोर्स बनाएल जाएत. किसान भाई सं सभ तरहक कर्ज आओर लगान के वसूली स्थगित रहत. माल-मवेशी के लेल चारा के इंतजाम कएल जाएत. दोसर कई तरहक राहत देल जाएत.
ओना एहि लिस्ट के बाद विवाद उठनाय तय अछि. सहरसा मे त पहिनहि विरोध शुरू भ गेल छल. आब देखिऔ सीतामढ़ी... मुजफ्फरपुर अखन बाढ़ि सं दू-चारि भs रहल अछि. तटबंध टूटला के बाद कइटा गाम पानि मे डूबल अछि. मुदा कइटा जिला अखनो एहन अछि जे सूखाग्रस्त अछि मुदा ओ एहि लिस्ट मे नहि अछि. लिस्ट देखला के बाद साफ पता चलत जे बिहार के 38 मे सं जे 26 जिला के सूखाग्रस्त घोषित कएल गेल अछि ओ राजनीतिक कारणे सं अछि. लिस्ट मे मुजफ्फरपुर... सीतामढ़ी अछि मुदा दुनु के बीत के शिवहर नहि अछि. मुजफ्फपुर आओर बेगूसराय के बीच समस्तीपुर... दरभंगा... मधुबनी आओर कोसी वाला ओ इलाका जे पिछला साल बाढ़ि सं डूबल छल एङि बेर सूखल अछि ओकरा बारे मे किछ नहि कहल गेल.


text:
विराटनगर, मार्च १४, २०१६. मैथिली जिन्दाबाद!!
मैथिली जिन्दाबाद – ‘संपूर्ण मिथिलाक समग्र समाचार’ न्युजपोर्टल द्वारा विराटनगर मे होलीक शुभ अवसर पर शुभकामना आदान-प्रदान करबाक खास प्रस्तुतिक रूप मे ‘मिथिलाक गीतनाद सह शास्त्रीय गीत-संगीत साँझ’ केर आयोजन कैल गेल।
एहि कार्यक्रम मे सुश्री शैली सिंह द्वारा गायनक संग-संग हुनक गुरुवर्ग शास्त्रीय गायन मे महारत प्राप्त विभूति कुमार गिरिजानन्द सिंह एवं अमर नाथ झा द्वारा भाव-विभोर करयवला गायन प्रस्तुति भेल।
मैथिली जिन्दाबाद केर संपादक प्रवीण नारायण चौधरी द्वारा आयोजित कार्यक्रमक भूमिका पर प्रकाश दैत आमंत्रित कलाकार समूहक संग विशिष्ट अतिथि लोकनिक परिचय करेलाक बाद अमर नाथ झा द्वारा शास्त्रीय गीत केर गायन सँ प्रथम सत्र पूरा कैल गेल छल।
विदित हो जे गढ बनैली राज केर कुमार श्यामानन्द सिंह समान लब्धप्रतिष्ठित शास्त्रीय गीत-संगीत केर ख्याल घरानाक सिद्धहस्त गायक द्वारा प्रशिक्षित दोसर पुस्ताक कलाकार विभूति मे अमर नाथ झा, कुमार गिरिजानन्द सिंह तथा कुमार उदयानन्द सिंह तथा अमर नाथ झा एवं कुमार गिरिजानन्द सिंह केर शिष्या शैली सिंह केर संयुक्त प्रस्तुति विराटनगरवासी लेल एकटा ऐतिहासिक उपलब्धि समान रहल।
अमर नाथ झा केर व्यक्तिगत परिचय मे शास्त्रीय गीत-संगीत मे महारतप्राप्त गायक जे एखनहु ६-७ घंटाक दैनिकी अभ्यास सँ कठिन-सँ-कठिनतम ताल आर लय केँ प्रस्तुत कय सकैत छथि, ओ प्राचीन कला केन्द्र, चण्डीगढ सँ भास्कर उतीर्ण करबाक संग वर्तमान समय मे पर्यन्त पुर्णियाक कौशल किशोर दुबे समान लब्धप्रतिष्ठित संगीत गुरु केर मार्गदर्शन पबैत अपन प्रस्तुति मे निखार आनैत रहैत छथि, आइ २५-३० वर्ष सँ शास्त्रीय गायन मे योगदान दैत आबि रहला अछि, आर एहि विधा केँ अर्ध-पेशाक संग शखक रूप मे सेहो उपयोग कय रहला अछि। हिनकर प्रस्तुति सँ गद्गद् मैथिल समाज एहि पौराणिक विधा केँ आइ धरि बचाकय रखबाक लेल आभार प्रकट करबाक संग एहि प्रेरणाक प्रसार आरो तीव्र स्तर पर करबाक लेल संकल्प लेलनि।
मैथिली सेवा समितिक अध्यक्ष डा. एस. एन. झा द्वारा मिथिलाक गीतनादक परंपरा केँ आयोजन द्वारा संरक्षणक प्रयास केँ भरपूर सराहना करैत एहि आयोजन लेल संपादक प्रवीण नारायण चौधरी केँ प्रशंसा कैल गेल। संगहि मैथिली सेवा समितिक नव कार्यसमिति द्वारा सेहो एहि दिशा मे उपलब्धिमूलक कार्य सब कैल जेबाक भरोसा दैत कार्यक्रमक सफलता लेल शुभकामना देलनि।
कार्यक्रमक दोसर सत्र मे मिथिलाक पारंपरिक गीतनाद केर प्रस्तुति सुश्री शैली सिंह द्वारा कैल गेल जाहि मे बारहमासा, झूम्मैर, सोहर, महेशवाणी, नचारी, बिसहरि गीत सहित विभिन्न प्रस्तुति केँ लयबद्ध करैत प्रस्तुति कैल गेल छल। शैली सेहो प्राचीन कला केन्द्र, चण्डीगढ सँ भास्कर उतीर्ण छथि आर अपन गुरु द्वय अमर नाथ झा तथा कुमार गिरिजानन्द सिंह सँ गीत-संगीत केर शिक्षा सेहो ग्रहण करैत करीब १०-१२ वर्ष सँ एहि क्षेत्र मे निरंतर योगदान दैत आबि रहली अछि। गीतनाद नाम सँ हिनकर सीडी मे बिल्कुल एहि पारंपरिक गीत सबहक सुन्दर संग्रह करैत बाजार मे सेहो उपलब्ध कराओल गेल अछि।
कार्यक्रम मे उपस्थित मधेसी महिला जनजागरण समाजक अध्यक्षा संजू शाह द्वारा एहि प्रस्तुति सब सँ मिथिलाक संस्कृति आ रेबाज कतेक संपन्न छल से ज्ञात हेबाक बात कहल गेल। संगहि ओ अपन शुभकामना दैत राज्य सँ अपील केली जे एहेन सुसंपन्न भाषा मैथिली आ तेकर साहित्य मे लोकगीत व पारंपरिक गीतक विभिन्न विधा आदिक संरक्षण लेल समुचित डेग उठाओल जाय। उपस्थित महिला एवं सज्जनवृंद सँ सेहो सुश्री शाह अपील करैत एहि सब धरोहर केँ रक्षा लेल उचित डेग आगू बढेबाक अनुरोध केली।
एहि सत्रक संचालन स्वयं कुमार गिरिजानन्द सिंह द्वारा कैल गेल जे मिथिलाक पारंपरिक गीतनाद चारि प्रकारक होयबाक बात कहलैन, संगहि एहि सब गीत केँ पूर्वकाल सँ लयबद्ध होयबाक मुदा बिना कोनो संगीतबद्ध कएने मिथिलाक महिलावर्ग द्वारा गेबाक परंपराक बात कहि, ओ एहि विधा पर गंभीर शोध करैत वर्तमान समय मे संगीतक लय संग शैली केँ प्रशिक्षण दैत सीडी तैयार करबाक जानकारी सेहो करौलनि। हुनकर मत मुताबिक आब एहि विलक्षण लोक गायन परंपरा केँ दीर्घकाल धरि जोगायल जा सकैत अछि। कुमार गिरिजानन्द सिंह केर परिचय सेहो कुमार श्यामानन्द सिंह केर शिष्य एवं भातीज केर रूप मे होइत छन्हि। संगहि हिनका द्वारा बनैली रूट्स टू राज तथा पूजाक-पोथी – दुइ प्रसिद्ध पुस्तक सहित विभिन्न मैथिली आलेखादि केर प्रकाशन सेहो करायल जा चुकल अछि। वर्तमान गीतनाद हिनकहि शोधक परिणाम रूप मे वर्तमान मे हमरा लोकनिक सोझाँ मे प्रस्तुत भऽ सकल अछि। एहि कार्यक्रमक संचालन करैत ई सब जानकारी श्री सिंह द्वारा कराओल गेल छल। विदित हो जे हालहि संपन्न मैथिली लिटरेचर फेस्टिवल पटना मे सेहो हिनका द्वारा एहि विधाक विस्तृत जानकारी कराओल गेल छल जाहि ठाम सँ प्रेरणा पाबि मैथिली जिन्दाबाद द्वारा ई कार्यक्रम विराटनगर मे आयोजित कैल गेल।
शैली सिंह केर गायन मे जेहेन मिठास छल – किछु तहिना तबलावादक मुकेश झा केर तबलावादन मे देखल गेल। शैली स्वयं हारमोनियम सँ धून निकालैत रहलीह तऽ मुकेशक तबला एहि धूनक संग तूक मिलबैत भव्यतम् प्रस्तुति करीब डेढ घंटा धरि दैत रहलाह। मुकेश झा लगभग ३० वर्ष सँ तबला वादनक पेशा मे संलग्न छथि आर हिनकर कला ओ प्रतिभाक सम्मान कतेको ठाम कैल जा चुकल अछि। मध्य मे राखल ‘मिथिलाक गीतनाद’ सत्र कार्यक्रमक मेरुदण्ड समान रहल। शैली स्वयं गुरुदेव कुमार गिरिजानन्द केर निर्देशन व उद्घोषण मे अपन सर्वोत्तम – उत्कृष्ट योगदान सँ दर्शक लोकनिकेँ प्रभावित करैत रहलीह। अन्त मे ओ एकटा समदाउनि तथा होली सँ अपन सत्र केँ विराम देलनि।
कार्यक्रम मे विराटनगर केर मैथिल समाजक अनेकानेक लब्ध प्रतिष्ठित व्यक्तित्व लोकनिक उपस्थिति सँ सब कलाकार व आयोजक आह्लादित छलाह। शुभकामना मन्तव्य दैत फोरम लोकतांत्रिक केर युवा नेता रंजित झा अपन भाषा मैथिली भाषा आर ताहि लेल कैल जा रहल हर प्रयास मे संग रहबाक वचनबद्धता प्रकट केलनि। तहिना रेडियोकर्मी एवं मैथिली सेवा समितिक नवनिर्वाचित कार्यसमिति सदस्य सुश्री राधा मण्डल सेहो अपन शुभकामना संदेश मे एहि दुर्लभ लोपोन्मुख मैथिली गीतनाद केँ एना आयोजन कय बचेबाक कार्य केर सराहना कैल गेल छल। संगहि ओ एहि समस्त गीतनाद केँ अपन रेडियो कार्यक्रम सँ प्रचार-प्रसार करबाक वचन सेहो देलनि।
शैली सिंह केर संग हुनकर मंचीय प्रस्तुति केर विशेष दर्शन लेल स्वयं सासु एवं समाजसेवी श्रीमती अन्नपूर्णा रमा सेहो आयल छलीह। तहिना श्रीमती वन्दना झा – अमर नाथ झा जी केर धर्मपत्नी एहि विशिष्ट आयोजन मे एक दर्शक केर रूप मे सहभागिता देने छलीह। श्रीमती रमा विराटनगर मे एहि आयोजन पर प्रसन्नता व्यक्त करैत सब सँ अनुरोध केली जे अपन हेराइत-भोथियाइत संस्कार केँ संरक्षित करबा मे हुनकहि समान सब कियो अपन बेटी-पुतोहु व पुत्रादि केँ प्रेरित करैथ। मिथिलाक बचेनाइ आजुक समय मे ओतबे अनिवार्य अछि जतेक विश्व केर कोनो धरोहरकेँ।
तहिना शैली सिंह केर संग हुनक पूज्य पति चिन्मयानन्द सिंह जे दैनिक भास्कर (पुर्णिया) केर पत्रकार रूप मे सेहो चर्चित छथि, आर हुनका संग आलोक आनन्द समान मैथिली-मिथिला अभियानी सेहो एहि कार्यक्रम मे सहभागी भेल छलाह। चिन्मयानन्द सिंह एहि कार्यक्रमक विशेष क्षण सब केँ अपन कैमेरा मे कैच करैत रहल छलाह। हुनक फोटोग्राफी सेहो एहि कार्यक्रमक शोभा मे सँ एक छल। कुमार गिरिजानन्द सिंह हिनक परिचय करबैत कहैत छथि जे एहि अभियानक सारथि यैह छथि। मैथिली जिन्दाबाद केँ सेहो एहि बातक पूर्ण आशा अछि जे ई अभियान सदैव अहिना आगू बढैत रहत। सामान्यतया मिथिला क्षेत्र मे महिलाक विवाह भेलाक बाद घर-गृहस्थी मे बेसी उलैझ जेबाक कारणे कलाक्षेत्र मे हिनका लोकनिक योगदान क्रमशः घटैत चलि जाएछ, परञ्च एक सुशिक्षित-सुसंस्कृत परिवार मे पत्नी वा पुतोहु केँ कलाक्षेत्र मे एहि तरहें प्रोत्साहन देब सचमुच एहि परिवार केँ अन्य परंपरावादी परिवार सँ अलग रखैत अछि आर एकर भरपूर प्रशंसा काल्हि सभाकाल मे कैल जाएत सुनल गेल।
अन्त मे कुमार गिरिजानन्द सिंह, कुमार उदयानन्द सिंह एवं अमर नाथ झा – सब गुरु भाइ – कुमार श्यामानन्द सिंह केर शिष्य लोकनि सामूहिक रूप सँ बसन्त बहार एवं होली गाबिकय गीतनाद कार्यक्रमक समापन होयबाक घोषणा कएलनि। एहि कार्यक्रमक दरम्यान शैली सिंह केर आवाज मे गाओल दर्जनों गीतनादक सीडी केँ सेहो बिक्री वितरण लेल उपलब्ध कराओल गेल।
कार्यक्रमक समापन सत्र मे समस्त आमंत्रित अतिथि केँ फूलक गुलदस्ताक संग अबीर लगाय होली समान महान् पाबैनिक शुभकामना देल गेल छल। विराटनगर मैथिल समाजक पुरोधा व भीष्म पितामह कहेनिहार पूज्य व्यक्तित्व ईं रमाकान्त झा एवं मैथिली सेवा समितिक अध्यक्ष डा. एस. एन. झा द्वारा सब गोटा केँ सम्मान कैल गेल छल। बाद मे कलाकार – अतिथि – दर्शक सब कियो सामूहिक फोटो खिंचौलनि।
मैथिली जिन्दाबाद केर संपादक प्रवीण नारायण चौधरी समस्त कलाकार एवं अतिथि लोकनि प्रति धन्यवाद ज्ञापन करैत एहि कार्यक्रम केँ समूचा भारत व नेपाल मे प्रचार-प्रसार करबाक वचन दैत शैली केँ विशेष आशीर्वाद दैत हुनकर आगामी कैरियर सेहो ओतबे उत्कृष्ट एवं सुमधुर हो जतेक कि हुनकर स्वर एवं गायन, ताहि लेल शुभकामना दैत कार्यक्रम समापनक घोषणा कएलनि।


text:
मैथिली कथाः प्लेग
– कर्ण संजय
सुगना मुसहरकेँ दश दिनसँ लागल जड़–बोखार उतरबाक नामे नहि ल’ रहल छै । आब तऽ मूँह पेट सेहो चलए लागलैए । ओकर माए–बाप गंंगिया आ पल्टनमा जतेक जानै ततेक ओझा-धामीकेँ देखौलक मुदा बेमारी एक दिशि आ पथ्य–पानि एक दिशि । आइ पल्टना बडका गहबरसँ परोपट्टाक सबसँ पैघ भगताकेँ अनलक अछि । खूब जोर सोरसँ बैठकी भेल छलै, खूब झालि मृदंग बाजल । लड्डू पान सुपारी आ चीलमक धुँवासँ गहबर भरि गेल छलै । भगता बडका देवी लगबाक बात कहलक जे सोलहे बरिसमे कुमारि मुइल रहै । ई बात सुनि गंगिया सिहरि उठल । कतेक कबूला पातीक बाद भेल रहै एकटा बेटा सेहो … सोचि करेज ओकर थरथरा गेलै ।
गंगियाक अनुरोध पर पल्टनमा मुसहर सुगनाकेँ शहरक अस्पतालमे लए जाए बास्ते तैगार भेल रहै । मुदा पाइ–कौडीक बन्दोवस्त कोना हएत ? से गंगिया अपन आध–सेरक हँसुली खोइछमे धए लेलक । खाटके बाँसमे बान्हि, तरमे एकटा गदली आ उपरसँ दुटा गदली ओढा चारि गोटेसँ विदा भेल । पाछापाछा गंगिया खोइछमे हँसुली झपने सेहो दुलकी दएत विदा भेलीह । कए बरिसधरि खेते–खरिहाने लोढा–बिछा कए हँसुली गढौने छलै से वएह कि दैवे जानैत छल । मुदा बेटा बाँचल तऽ फेर कतेक हँसुली बनि जाएत, भरोस दैत आँचरसँ नोर पोछैत अस्पताल दिश दौड रहल छल ।
एतेक कालमे ओ सब किओ शहरक सिमानमे प्रवेश कए चुकल छलै । आइ पल्टनमा केँ शहरक रुप–रंग किछु आने तरहक लागि रहल छै । पहिले ओ कतेक बेर बेमारी–हेमारी, मर–मोकदमाक गवाही बनि शहर आएल छल मुदा ओ एहन दृश्य कहियो नहि देखने रहै । सब किओ अपन नाक–मूँह झँपने टोका–टाकीमे हिचकिचाइत । ओ सोचलक जरुर किछु बिचला शहरमे मुइल छै जेकर दुर्गन्धसँ बचबाक लेल लोकसब नाक मूँह झँपने अछि । अस्पताल लग अबिते सब शंका निर्मूल भ’ गेलै । नहि कोनो दुर्गन्ध आ नहि कोनो सडल मुर्दा । उत्सुकतावस ओ पुछि बैसल “औ श्रीमान् कि भेल छै , जे सब लोक नाकमे जाबि लगेने अछि”। प्लेग फैलबाक बात कहि ओ मनुष ससरि गेल । प्लेग कि होइ छै से बिन बुझने, ओ चुपचाप तमाशा देख लागल ।
ताबत धरि सुगना लग सेहो लोक सब पहुच गेल । खटियापरसँ उतारि ईमरजेन्सी कोठली दिशि दौडल । मुदा नहि कोनो डाक्टर आ नहि कतौ नर्स, बस बेमारिए बेमारी । तीन दिन धरि सुगना बेइलाजे परल रहल । गंगियाके खुँटमे हँसुली बेचलाहा पाई बन्हले रहि गेलै । चारि दिनक बाद सुगनाके प्राण छुटि गेलै त’ अस्पतालके सूचना पटपर प्रकाशित भेलै ।
“शहरक पहिल प्लेग रोगिक मृत्यु”
०८।०२।१९९२


text:
— आभा झा।
बचपन हमर जीवनक मधुबन होइत अछि।हरेक गोटे के अपन बचपन याद अबैत अछि।हम बचपन के केना जिलौं।आइयो बसंत के आगमन पर जखन आमक गाछ मज्जर या फेर टिकुला सँ लदैत अछि तखन हमर मन सेहो अंगड़ाई लैत ओहि अपन बुढ़िया गाछी में पहुँचि जाइत अछि।पहिने लोक बीजू आम के गाछ लगबैत छल जे मरला पर ओहि जारैन सँ जरेला सँ नीक होइत छैक।हमर गामक आँगन में दू -तीन टा आमक गाछ छल ओहि गाछ पर रस्सी सँ झूला बान्हि कऽ झूलैत रही।हमरा याद अछि जे गाम में जहाँ ने बिहाइर उठै हमसब दौड़ी गाछी दिस आमक टिकुला बिछै लेल। के कतेक बेसी आमक टिकुला बिछलक।ओहि आमक टिकुला सँ झक्का बनबैत रही।ओहि झक्का में नोन, मिरचाई, गोलमिर्च पाउडर मिला दियै।खूब चहटगर बनैत छल ओ झक्का।खूब प्रेम सँ स्वाद लऽ लऽ कऽ खाइत रही।अखनो हमर मुँह में झक्का के नाम सँ पइन आबि रहल अछि।कखनो- कखनो मिरचाई के मात्रा बेसी भेला सँ आँखि सँ नोर सेहो बहैत छल। सब सी-सी करैत रहि,पर ओहो सी-सी के अलगे मजा छल।ओकर बाद सीसियाइत नोर सँ डबडबायल आँखि लऽ कऽ माँ लग पहुँचि जाइ। माँ पइन पीबै लेल दैत छल आर संग में चीनी या गुड़ सेहो खाइ लेल दैत छल।तखन जा कऽ आराम भेटैत छल।माँ बिगड़ैत रहै कि पेटो खराब भऽ जेतौ एतेक खेबें तऽ।ओ बुढ़िया गाछी हमर सबहक दौड़ै- भागै, गाछ पर चढ़नाइ-उतरनाइ आर चोरा-नुक्की खेलाइ के रंगमंच छल।ओहि गाछी में हमसब बहुत समय बितबैत रही।अपन गाछी के टिकुला तऽ बिछैत रही संग ही आनो बाबा ,कका सबहक सेहो बिछ लैत रहि।टिकुला कनिक पैघ होइ तऽ माँ ओकर कुच्चा, फाँड़ा अचार बनबैत छल।ओकरो सुखबैत छल तऽ हमसब ओहो उठा कऽ खा लैत रहि।फेर इंतजार रहैत छल गाछक गोपी आम के। ओकरा बड्ड सम्हारि कऽ डंडी लागल तोड़ी आ खूब खुश होइत रही।कोनो गाछ पर
गोपी आम देखाइत छल तऽ ओगरवाह के परेशान कऽ दी तोड़ै लेल। ओ दोसर दिन पहिने सँ हमरा सब लेल गोपी आम तोड़ि कऽ रखने रहैत छल।गाछी सँ बाबूजी आम तोड़ा कऽ पथिया सब में अनैत छलाह। ओहि आम के चौकी तर में बिछा देल जाइ। पाकल आमक मुट्ठी काटि कऽ माँ भोरे-भोर एक टा बाल्टी में पइन डालि कऽ राखि दैत छल।हमर तऽ जलखइ सेहो आम रोटी होइत छल।खीर आम हमरा बड्ड नीक लगैत छल।आमक अमट सेहो माँ खूब बनबैत छल।ओहो खूब खाइत रही।आमक मास में अपन गाछी के तरह-तरह के आम भोज में सेहो परसल जाइ।हमसब आमक गारा बना कऽ सेहो खाइ।आब तऽ बच्चा सब कहत मैंगो शेक बना दिय वैह पियब।छुट्टी खत्म भेला पर होइत छल जे कनिक दिन आरो छुट्टी बढ़ि जइतै।अखनो हम अपन सासुर में अपन सासु माँ के पुछैत रहै छियनि माँ आम गाछ में कतेक अछि।माँ कहैत छथि आम तऽ बहुत अछि आउ तखन पाकल आम खायब।आब तऽ ओ बचपन के मधुर याद यादे रहि गेल अछि।आब तऽ हमर आमक गाछ लोकक बाट जोहैत अछि। जय मिथिला जय मैथिली।


text:
Download from here
Tag: upsc
विद्यापाति आ गोविन्द दासक कविक रुपमे तुलना
सीवील परिक्षा निकट अछि त’ समयावधिक कारण टाइप नहि करि पाय रहल अछि। मुदा समय पर अपडेट करब अति आवश्यक त’ हस्तलिखित प्रति अपलोड करैत अछि।
विद्यापति भक्त कवि छथि वा श्रृगारिक कवि ?
सीवील परिक्षा निकट अछि त’ समयावधिक कारण टाइप नहि करि पाय रहल अछि। मुदा समय पर अपडेट करब अति आवश्यक त’ हस्तलिखित प्रति अपलोड करैत अछि।
Higher Education In India [CSE Notes]
Download from here
World Development Report 2016 – Digital Dividends [CSE Notes]
Download from here


text:
विशेष रिपोर्ट
भारतीय गृह मंत्रालयक वेबसाइट मार्फत् मिथिला राज्यक एक समर्थक आ स्वराज्य लेल उत्सुक युवक एकटा शिकायत पठौने छलाह। पंजियन संख्या MINHA/E/2013/01470 – शिकायतकर्ता श्याम झा, नव दिल्ली, शिकायत पेबाक तारीख ३० जुलाई, २०१३ तथा पठायल शिकायत निम्न रूप मे छल।
“चूँकि बिहार सरकार उत्तरी बिहार (मिथिला) मे बाढिक प्रकोप केँ नियंत्रित नहि कय सकल, लोक आजीविका लेल पलायन करैत अछि, क्षेत्र मे विकास उपेक्षित अछि, विगत मे डैम बनेबा लेल आबंटित कोष केँ दोसर राज्य मे बिहार सरकारक चुप्पीक कारण पठा देल गेल, बाढि नियंत्रण पर खर्च लेल आबंटित कोष अन्य मद मे खर्च कय देल गेल, नव शैक्षणिक संस्थान गंगाक दक्षिण मे खोलल जा रहल अछि वा उत्तर सँ दक्षिण स्थानान्तरित कैल जा रहल अछि, मिथिला मे औद्योगिक परियोजना आदि नहि खोलल जा रहल अछि, बिहार सरकार द्वारा पिछला ६६ वर्ष मे बिजली नहि उपलब्ध करेबाक कारणे छोट स्तरक उद्योग आदि फैल-फूलि नहि सकल, कृषि आधारित उद्योग केँ सेहो अपने-आप मरय लेल छोड़ि देल गेल, कोनो कोषक उपलब्धता पूर्वाग्रह सँ ग्रसित रहल, मिथिलाक विकास दर ऋणात्मक रहल, बुनियादी सुविधा एतुका लोक केँ सरकार द्वारा उपलब्ध नहि करायल जा सकल, वगैर सरकारी सहयोगक एतुका भाषा, संस्कृति आ साहित्य सेहो विडंबनापूर्ण रहल, बेरोजगारी चरम पर रहल, पूलिस प्रशासन बदतर रहल, सरकारी भवन पूर्णरूपेण जीर्ण अछि, विद्यालय तथा महाविद्यालय अव्यवस्थित अछि, कक्षा मे पढाई न्युन आ गौण अछि, बच्चा कूपोषणक शिकार अछि, महिला असुरक्षित अछि… सब किछु भगवानहि भरोसे छोड़ल बुझाइत अछि। हम सब स्वयं आब सब व्यवस्था करय लेल चाहैत छी। हमरा सबकेँ मिथिला, एक अलग राज्यक रूप मे भारतीय गणतंत्र मे चाही।”
एकर जबाब १२ मई, २०१५ केँ गृह मंत्रालय द्वारा देल गेल जे “मिथिला राज्य पृथक नहि कैल जा सकैत अछि”। एहि जबाबक संग उपरोक्त शिकायत केँ ‘केस क्लोज्ड’ कहि शिकायत प्रेषणकर्ता केँ जानकारी करा देल गेल अछि। ध्यातव्य हो जे शिकायत मे जाहि-जाहि कमजोरी केँ दरसाओल गेल अछि वैह आधारविन्दु थीक राज्य अलग करेबाक, गृह मंत्रालय – भारत सरकार एहि शिकायत पर आरो कोनो दृष्टिकोण सँ ध्यान देलक आ कि नहि ई एकटा आगाँक उत्सुकता बढबैत अछि। तहिना एहि समस्त विन्दु पर जनप्रतिनिधि लोकनि कतेक सजग छथि आ ओ अपन क्षेत्रक विपन्नता लेल कोना योजना बनबैत छथि, अहु दिशा मे गंभीर संकेत भेटैत अछि। प्रसन्नताक बात कहि सकैत छी जे वर्तमान युवा पीढी मे एहि तरहक जागरुकता जे भारत सरकारक सब संयंत्र मे विषय प्रवेश करेबाक लेल समुचित उपलब्ध साधनक उपयोग कय रहल अछि आ निश्चित रूप सँ मिथिला राज्यक सपना सब कियो देखि रहल अछि। कतय मिथिला पहिने मिथिलादेश कहाइत छल, कतय आइ ई एकटा राज्य केर स्वरूप तक नहि निर्वाह कय सकल अछि। ई लज्जास्पद आ कलंक हर मैथिल नेतृत्वकर्ता पर आ जनमानस पर कायम अछि जे भारतवर्षक निर्मात्री भूगोल आइ स्वयं भारतीय संविधान अन्तर्गत एकटा राज्यक दर्जा नहि पाबि सकल अछि। देरी जतेक होइ राज्य बनय मे, मुदा युवा शक्तिक एहि आकांक्षा आ प्रयास केँ मैथिली जिन्दाबादक संपूर्ण कार्यसमूहक तरफ सँ बेर-बेर नमन अछि। मैथिली जिन्दाबाद!! मिथिला जिन्दाबाद!!


text:
कुकुरक नाङड़ि
– सियाराम झा सरस
कुकुरक नाङड़ि सोझ करै मे लागल छी
अहाँ बुझइ छी पागल, तँ हम पागल छी
अइ नाङड़ि लै भेल कतेको बुधिबधिया
धिमका भए गेल चौरस, चौरस भेल खधिया
बारह बापुत सोझ करै छी पुछड़ी केँ
जेना अगत्ती नेन्ना गीजए छुछड़ी केँ
नहे सँ जतबा सकैत छी – खोंटै छी
तेल मखाकऽ सकल समाजे सोंटै छी
हीत-मीत केर कहब – समस्या केँ चीन्हू
आत्मा बीकए तऽ बेचू, झंझटि जुनि कीनू
पिता कहै छथि – बूरि छी, परम अभागल छी!
कुकुरक नाङड़ि सोझ करै मे लागल छी!
पहिने कूत-कूत कहिऐ – जुत्ता चाटए
कान पकड़िकए उठबी, तैयो नइ काटए
जतऽ धरि कहिऐ – पाछाँ-पाछाँ आबय
डाँटि दिअइ तँ सोझका नाङड़ि सुटकाबय
खा-पीकए समरथ-सकरथ बलमंत भेलै
नमहर-नोंकगर-चोखगर सब नख-दंत भेलै
आंगन-दरबज्जा टपलै – गामक सीमा
आब गुरड़ि छरपय काटए चाटए भीमा
नाङड़ि भए गेल टेढ कखन से सोचै छी
पैर पटकि, दँतकिच्ची, माथा नोचै छी
निसोदंड गाँऽ यैह चारि – जन जागल छी!
अहाँ बुझै छी पागल, तँ हम पागल छी!
(अति मननीय आ ठोकल-ठेसायल भाव – सरस केर सरसताक पूर्ण परिचायक)
हरि: हर:!!


text:
— उग्रनाथ झा
मिथिला आदिकाल सँ अपन विद्या वैभव आ कलाक क्षेत्र में विशिष्टता स्थापित कएने रहल अछि। मिथिलाक धरती सतत एक एक गुणवान सुच्चा हीरा के गढ़ैत रहल अछि जे अपन अलौकिक प्रकाश पूंज सं जग के चमत्कृत करैत रहल अछि। एहन दिव्यजन सं प्राप्त गरिमामय विरासत के सम्हारि रखबाक जे मुल होईछ ओ थिक भाषा साहित्यक सृजनशीलता । वास्तविक समाजिक परिदृश्यके साहित्यिक सृजनशीलता जखन गायन वादन नृत्य के माध्यमे आम जन मानस के चेतना केँ झंकृत करय लगैत छैक त ओ लोक परंपरा बनि पिढ़ी दर पिढ़ी लोक गीत , लोकनृत्य रूपे संवाद प्रेषित करैत छैक।
जहां तक देखल जाए त गायन वादन आ नृत्यक संतुलित संगम संगीत कहाएत छैक ।संगीतक मुख्य पांच धारा छैक जे – लोक संगीत , शास्त्रीय संगीत , उपशास्त्रीय संगीत, सुगम संगीत आ फिल्मी संगीत । संगीत के पांचों विधा अपना आप में महत्वपूर्ण आ उत्कृष्ट छैक मुदा एहि बीच लोकगीत के भांति भांति डाढ़ि पसरि संपूर्ण संसार में अपन स्थान बनेबा में सफल रहल ।जेकर मुख्य कारण छैक जन जन के बोली मे व्याप्त लयबद्ध पाँति। सांगितिक विधा सं अन्हचिन्हार , अक्षरज्ञान सं दूर ठेठ सं ठेंठ देहाती परिवेश में रहनिहार/रहनिहारि सेहो सुख दुख , मिलन- बिछुड़ी , हर्ष -विस्मय के गीत गाबी उठैत छथि । जाहि मे शब्द आ भाषा जौ बुझना य़ोग नहियो होएत मुदा गायन स्वर सँ मूल भाव केँ भांज चलिए जाएत । ई गीत मूल रूप सं ग्रामिण क्षेत्र में प्रचलीत छैक।एहि गीतक राग भाष सर्वमान्य छैक । सभ गीतक स्थिति परिस्थिति आधारित स्वर होएत छैक जेना एहि गीत में आदिकाल सं अबैत परंपरा /रीति-रिवाज के छांह देखबा में भेटैत छैक जेना जन्म , मुंडन , उपनयन , विवाह के अवसर पर गबै बला गीत । चैतावर , बरहमाशा , बटगबनी , विरहा , पराति, सोहर समदाऊन सभक गायकीक भास आ कंठ सँ नीकसैत स्वर सं बुझा जाएत जे कोन अवसर पर उत्सव आयोजित छैक।यानी की लोक संस्कृतिक प्रतीक ई लोक गीत कोनो भी समाजक जीवंत सभ्यताक आईना छैक।
एहन स्थित में जौ मिथिला के पारंपरिक गायन पर नजरि देल जाए त घर घर में य़दी लोक गीत जीबैत छैक त ओ मैथिल नारि के उत्साह उमंग पर । मिथिला सतत उत्साह जीवि रहल अछि।समाज में रिति रिवाज आ परंपरा के अक्षुण्ण बना रखबा में पुरूषक संग सतत महिला के बढ़ि चढ़ि वा ई कहि जे प्राथमिकता रहैत छैक त अतिशयोक्ति नहि होएत । प्रयोजन कोनो भी हो मुदा ओहि मे श्रम विभाजन होएतै छैक मुदा जाहि विधा के विभाजन हम बुझैत रूचि आधारित रहल जाहि मे स्त्रीगण बाजी मारलन्हि। जहन गीतनादक बात हो त कोनो भी आयोजनक किछु दिन पूर्वहि सं आ किछु दिन बाद तक रंग बिरंगक उत्सव कृत्य आधारित लोक गायन में बढ़ि चढ़ि हिस्सा लेती। संगहि टोल पड़ोस के हकारि देव पितर आ उत्सव आधारित रंग रभस युक्त लोकगीत त होएते छैक। आदिकाल सं एहि विधा के समाज में प्राथमिकता द नारिक शिक्षा आ संस्कारक प्रथम पाठ में जोड़ल जाएत रहल अछि। मिथिला में लूरि व्यवहार आ गीत नाद के नारिक आभूषण कहल गेल छैक। पारंपरिक लोकगीत के माध्यमें नारि के धर्म कर्म लज्जा , सहनशीलता, समर्पण आ श्रद्धाक समाजिक शिक्षा देल जाएत छल । गीत बोल गबैत गबैत उम्र संग स्वयं नारि आ पुरुष अपन मर्यादाक सिमा तय करबा में सक्षम भ जाएत छली। लोक संगीत त एहि रूपे मैथिल नारि के रोम रोम में रचल बसल रहैत छल जेना कहि जे हिनका लोकनिक एकाधिकार हो।एहि माध्यमे लोकगीत बिना संग्रह केनै मैथिल नारि के कंठस्थ भ पिढ़ी दर पिढ़ी अपन कथ्यक उद्देश्य प्राप्त करैत जीवंत रहल आ समाज के दिशा आ दशा प्रदान करैत आबि रहल अछि।
मुदा आधुनिकता बादी एहि युग में अत्याधुनिक नारि लग ई सेहो असुरक्षित भेल जा रहल छैक । फलत: नारि स्वत: अपन मर्यादा स्थापित करबा असक्षम भेल जा रहल छथि। जेकर कारण छैक जे हम अपन बाल बच्चाक संग एहि पारंपरिक धरोहर के आदान प्रदान में रुचि नहि लैत छि । बस किताबी ज्ञान दिएबा लेल उन्मत रहै छि । फलत: जे किछु संवाद खेल खेल में गीतनादक माध्यमे शिक्षा भेट जाए छलै ओकरा लेल ओ आई मोट मोट पोथि पढ़ैत अछि मुदा उद्देश्य निष्फल।वर्तमान नवतुरिया सभ पारंपरिक गीत के स्थानापन्न नटकी चटकी गीत यानी हास्य व्यंग तक सीमित राखि गबै छथि।लेकिन जौ किनको सँ बारहमाशा , समदाउन वा अन्य गाबय लेल कहल जाए त मुंह बाबि देल जाएत। बेसी सं बेसी बटगबनी ओहो फिल्मी धून गाबि सकती । ताहि हेतु समस्त मातृशक्ति सं निवेदन अपन पारंपरिक थाति के अपन संतति तक पहुंचा क मिथिलाक धरोहर अक्षुण्ण राखि। पारंपरिक लोक गीत के भाव में दाम्पत्य जीवनक सार , पारिवारिक समरसता के भाव आ समाजिक सरोकार कर्तव्य छुपल भेटत ।जाहि के रसास्वादन सँ नव स्फूर्ती प्राप्त कय तन मन ताजगी सं भरि जाए छैक ।जे एक दोसरा के बिन सुत बन्हने रहैत छैक । आदिकाल सँ मैथिल नारि एहि सुधारस घोरल पांति के अपन कंठ वास देने समेटिरखने छैथ ।आश करै छि जे ई परंपरा चलैत रहैय ताहि हेतु मैथिल मातृशक्ति सतत प्रयासरत रहथि
“लोककला ,परम्परा आ संस्कृतिकेँ ध्वजवाहक : मैथिल नारी”
— उग्रनाथ झा


text:
दरभंगा। 24 नवम्बर। दरभंगा जिलाक बसुआरा निवासी "उज्जवल कुमार झा" हिन्दी आओर मैथिली भाषाक प्रख्यात युवा लेखक छथि। हिनकर रचना के लेल एहि बरख हिनका "ऑल इंडिया राइटिंग कम्पीटीशन्स 2017" के विजेता घोषित कायल गेल छल।
आय उज्जवल कुमार झा जीक जन्मदिन छियैन ओ अप्पन जन्मदिनक उपलक्ष पर एक सनेस मिथिलांचल वासी लेल "दहेज प्रथा" पर कविता के रूप म' भेजना छथि। प्रस्तुत अछि हुनकर रचना.......
खत्म करू अई कुप्रथा के, हम दई छी एतबे संदेश
दहेज़ प्रथा आब बइन गेलइया, बेटी सब लेल बहुत क्लेश
कतेक बहिन अहिना मइर गेली,
बापक लाज बचाबै लेल
कतेक बहिन सासुर स्अ घूमलई,
दहेज़ नई चुकाबै लेल
सासुर मे सब मिल कहई छथि, खाली हाथे एलउ हन
अप्पन बापक घर स् कनियाँ, अहाँ किछू नई लेलउ हन
कहियौ की राखल छई उज्जवल, ई दहेज़क झोली में
किया बेटा बेचल जाइत अछि बड़का-बड़का बोली में
जई घर मांगब दहेज़क पेटी, ओई घर नई भेजब हम बेटी
आउ सब मिल आब प्रण करई छी , दहेज़ प्रथा हटाबै के
बहिन बेटी के उजरैत घर के दहेज़ मुक्त क् बचाबै के।
© सर्वाधिकार सुरक्षित - ✍ उज्जवल कुमार झा
सम्पर्क सुत्र - +91 8617783868
"मिथिला दैनिक" परिवार दिससँ उज्जवल झाजी के जन्मदिनक अनेकानेक शुभकामना आओर बधाई।


text:
मनीष झा बौआभाइ, दिल्ली। रविदिन, १६ अगस्त २०१५, मैथिली जिन्दाबाद!!
संध्या ५ बजे स’ स्वतन्त्रता दिवसक उपलक्ष्य मे कला, संस्कृति एवं भाषा विभाग, दिल्ली सरकारक तत्त्वाधान मे मैथिली भोजपुरी साहित्य अकादमी, दिल्ली द्वारा आई.टी.ओ. स्थित आई.सी.सी.आर. आज़ाद भवन केर सभागार मे कवि सम्मलेनक आयोजन कएल गेल। कार्यक्रमक मुख्य अतिथि वरिष्ठ पत्रकार पद्मश्री राम बहादुर राय ओ कला एवं संस्कृति विभाग दिल्ली सरकारक मंत्री कपिल मिश्राक करकमल सँ दीप प्रज्ज्वलनक संग राष्ट्रगान गावि कार्यक्रमक शुभारंभ भेल।
राष्ट्रगानक पश्चात भोजपुरी मे देशभक्ति गीतक सामूहिक प्रस्तुति सेहो कएल गेल आ चटपट मे कार्यक्रम केँ आगाँ बढ़ेबाक घोषणा कय देल गेल। मुदा दर्शक दीर्घा मे बैसल मोंटामोंटी २० प्रतिशत मैथिल श्रोताक एक आवाज जे हमरा लोकनिक गोसाओनिक गीत “जय जय भैरवि” केर सेहो प्रस्तुति हेबाक चाही आ एहि बात केँ अकादमीक सचिव राजेश सचदेवा ई कहि टारबाक चेष्टा केलनि जे बाद मे प्रस्तुत कएल जाएत। मुदा खाँटी मैथिल दर्शक आ मिथिला अभियानी लोकनिक हस्तक्षेप स’ ई प्रस्तुति संभव भेल। अन्यथा अन्ठेबाक भरपूर प्रयास छल।
अकादमीक पदाधिकारी लोकनिक दूनेती केर कतेको साक्ष्य समय-समय पर देखार भ’ चुकल अछि आ तकरे पुनरावृत्ति आजुक दिन सेहो सार्वजनिक रूपे सोझा आयल। आ एहि बेर ई जिम्मा लेलनि अकादमीक नवनिर्वाचित उपाध्यक्ष कुमार संजॉय सिंह। हुनका मैथिली प्रस्तुति केर वास्ते उठल सामूहिक स्वर कने बेसी अखैर गेलनि आ भावुकतावश बजाइओ गेलनि जे “हमरा ई अप्रिय लागल”।
भाषाई विस्तार केर चौहद्दी सेहो गनौलनि मुदा मैथिलीक अस्मिताक संगहि अंगिका, बज्जिका आ मगही केर कौआ-मैना बला कूड़ी मे बाँटिकय…….. खैर हमरा लोकनिक भाषा प्रतिनिधि सेहो नगण्ये जेंकां छथि, जे गोटे-आधे हेबो करता त’ ओ अपन खानापूर्ति कय केँ निमहि रहलाह अछि आ कहुना भोजपुरिये बहन्ने मैथिलियो घुसकल जा रहल अछि आ ज’ से नैं त’ “जय जय भैरवि”क महत्त्व अकादमीक एक-एक पदाधिकारीकें बुझल रहितनि आ मंच संचालन मे भोजपुरीक संग-संग मैथिलीक सहभागिता सेहो रहबे करैत। ओना मंच संचालक भोजपुरीक प्रसिद्ध कवि गुरचरण सिंह अपन प्रस्तुति मे कोनो कोताही नैं केलनि मुदा पाइन-बुन्नी मे भागैत-भीजैत एकत्रित भेल भाखाप्रेमी केँ रसास्वादन मे कने कोताही त’ जरूरे भेलैन।
रोष-आक्रोश-भाषण-वक्तव्यादिक पश्चात कवि सम्मलेनक सत्र प्रारम्भ भेल आ एक भोजपुरी के बाद एक मैथिलीक क्रम मे अपन कविता पाठ केलनि चन्द्रशेखर मिश्र (भोजपुरी), रमण कुमार (मैथिली), गोरख प्रसाद “मस्ताना” (भोजपुरी), योगानन्द हीरा (मैथिली), डॉ. जौहर शाफ़ियावादी (भोजपुरी), रविन्द्र नाथ ठाकुर (मैथिली), अलख अनाड़ी (भोजपुरी), गुरचरण सिंह (भोजपुरी) आ अंत में गंगेश गुंजन (मैथिली)। दर्शक दीर्घा मे बैसल मैथिली-भोजपुरी श्रोता केँ अकादमीक तरफ सँ स्वतंत्रता दिवस पर भेटल एहि कार्यक्रम प्रस्तुतिक आनन्द दिल्ली मे प्राप्त भेल एकर सराहना सब कियो केलनि।


text: पटना। राजधानी क बिजली व्यवस्था हाईटेक भ गेल। मुख्यमंत्री नीतीश कुमार संवाद भवन स विद्युत बोर्ड कालोनी स्थित पेसू स्काडा भवन स संचालित डिस्ट्रीब्यूशन मैनेजमेंट सिस्टम आ कस्टमर केयर सेंटर क शुभारंभ केलथि। बिलिंग सिस्टम क ट्रायल पहिने स भ रहल छल। ओना कहल जा रहल अछि जे एकरा पूरा तरह स काज करबा मे एखन आओर समय लागत। हालांकि तीनटा सिस्टम क संग नवनिर्मित चारि ग्रिड उप केन्द्र आ छब्बीस 33/11 केवी शक्ति उपकेन्द्र क सेहो आइ लोकार्पण कैल गेल। आब राजधानी क उपभोक्ता कए काल सेंटर मे विद्युत दोष स संबंधित शिकायत दर्ज करेबा स मुक्ति भेट जाएत। टेलीफोन नहि रहबा आ नहि उठेला पर उपभोक्ता फ्यूज काल सेंटर क चक्कर लगेबा लेल मजबूर छलथि। कस्टमर केयर सेंटर क टेलीफोन संख्या 0612-2285032 पर डायल करबा पर रेलवे पूछताछ प्रणाली क तर्ज पर विभिन्न तरह क शिकायत दर्ज कैल जाएत। उपभोक्ता कए पोल संख्या आओर उपभोक्ता नंबर डायल करए पड़त। पेसू स्काडा सेंटर स राजधानी क 46टा पावर सब स्टेशन मे स 38टा जुड़ि गेल अछि। एहि सेंटर क निर्माण 14 करोड़ क लागत स भेल अछि। इ सेंटर उपभोक्ता क लेल वरदान आ विद्युत अभियंता क लेल परेशानी क कारण बनत। कोई अधिकारी आब उपभोक्ता क शिकायत कए नजर अंदाज नहि करि सकैत छथि आ फीडर स्तर पर बिजली उपयोग क जानकारी सेहो आब आसानी स भेट सकत। एहि स बिजली चोरी पर रोक लगेबा मे सेहो मदद भेटत। कहल जा रहल अछि जे एक-दू मास मे बिलिंग सिस्टम सेहो चालू भ जाएत। जेकर बाद राजधानी क कोनो भाग क कोनो विद्युत बिल काउंटर पर विपत्र जमा क सुविधा उपलब्ध भ जाएत। स्पाट बिलिंग सेहो हुए लागत। एहि ठाम हैंडड्रिल मशीन मे जमा करबाक सुविधा सेहो भेटत। बिलिंग सिस्टम क ट्रायल गर्दनीबाग आपूर्ति प्रमंडल स शुरू भ चुकल अछि। मुख्यमंत्री विद्युत संचरण व्यवस्था क सुदृढ़ीकरण क लेल चार 132/33केवी ग्रिड उपकेन्द्र कटरा (पटना), हुलासगंज (जहानाबाद), बक्सर आ नवगछिया मे निर्मित भेल अछि।


text:
पटना : जापान के दौरा पर गेल बिहार के मुख्यमंत्री नीतीश कुमार प्रधानमंत्री शिजों आबे स' भेट केएला। प्राप्त सुचना के अनुसार दुनू नेता के बीच भेल बैठक में निवेश, आधारभूत संरचना के विकास आओर पटना मेट्रो समेत कतेको मुद्दा पर विस्तृत बातचीत भेल।
एही बैठक के लेल सीएम नीतीश के संग पथ निर्माण मंत्री नंद किशोर यादव आओर दोसर विभागीय अधिकारिय सेहो छलाह।
मिडिया सूत्र के मुताबिक नीतीश कुमार क' जापान दौरा प्रधानमंत्री नरेंद्र मोदी के तरफ सुझाया गेल छल जाहिक' बाकी औपचारिकता पीएमओ के पहल पर विदेश मंत्रालय पूरा केएलक।
अपन प्रेस कॉन्फ्रेंस में नीतीश कुमार मिडिया के सवालक' जवाब दैत कहने छलाह कि जापान दौरा पर हुंकार फोकस टेक्सटाइल जेहन श्रम प्रधान उद्योगों पर रहत। नीतीश कुमार कहला बिना कोनो ठोस परिणाम के होबा वाला इन्वेस्टर समिट के बदला गंभीर प्रयास करबाक आवश्यकता अछि।


text:
मुंगेर। 12 अक्टूबर। देहज प्रथा आओर बाल विवाह उन्मूलन लेल मुख्यमंत्री नीतीश कुमार केर मुहिम म' आब महिला सभ आगू बढ़ी रहल छथि आओर खुलीकेँ दुनू प्रथा केर विरोध क' रहल छथि। ओतहि, बाल विवाह आओर दहेज बला बिआह म' भाग नहि लेबाक लोग सभसँ अपील क' रहल छथि। एहि कड़ी म' मुंगेर म' जेडीयू केर महिला मोर्चा बड़का रैली निकैल ई संदेश देलनि।
एहि दौरान महिला सभ लोग सभके बतौलनि कि एहि कुप्रथा क' समाज म' जगह देनिहार लोग सभक लेल कोनो जगह नहि होयबाक चाही। रैली म' शामिल महिला सभ बाल विवाह आओर दहेज प्रथा केर खिलाफ अप्पन आवाज बुलंद केलनि। रैली म' शामिल महिला सभ कहलनि कि एहि दुनू प्रथा क' जैड़ स' उखाड़े पड़त।
रैली केर नेतृत्व क' रहल महिला जेडीयू केर जिलाध्यक्ष रीता कुमारी कहलनि कि मुख्यमंत्री नीतीश कुमार द्वारा महिला सभक सम्मान म' जे डेग उठाओल गेल अछि, ओहिक देश भरिक महिला सभ समर्थन क' रहल छथि। मुख्यमंत्री के एहि मुहिम क' सगर देश म' पसारबाक जरूरत अछि।


text:
पटना । डालमिया परिवार कए बिहार संग पुरान संबंध रहल अछि। इ अलग गप अछि जे पिछला किछु साल स एहि परिवारक बिहार स संबंध केवल भावनात्मक रही गेल छल। मुदा डालमिया परिवार एक बेर फेर बिहार मे पैघ निवेश करबा लेल तैयार अछि। बिजली क कमी स जूझ रहल बिहार कए रोशन करबा लेल डालमिया पावर राज्य क बांका जिला मे 1,320 मेगावॉट क ताप विद्युत संयंत्र क निर्माण क प्रस्ताव रखलक अछि। एहि मे कंपनी करीब 8,000 करोड़ टका क निवेश करबाक योजना बनेलक अछि। एकर अलावा, कईटा दोसर कंपनी सेहो राज्य मे मोटगर निवेश करबा लेल तैयार भ गेल अछि। आधिकारिक सूत्र क कहब अछि जे राज्य मे बिजली क्षेत्र मे टका लगौनिहारक आब कतई कमी नहि अछि। साल क पहिल 3 मास मे बिहार मे बिजली क क्षेत्र मे निवेशक करीब 40 हजार करोड़ स बेसीक निवेश करबाक इच्छा जता चुकलथि अछि।
राज्य सरकार क उद्योग विभाग क प्रधान सचिव सीके मिश्रा सेहो एहि दावाक पुष्टि करैत कहला जे राज्य मे बिजली उत्पादन क मामला मे काफी निवेशक आगू आबि रहल छथि। एखन धरि एहि क्षेत्र मे करीब 1.45 लाख करोड़ टकाक निवेश क प्रस्ताव भेट चुकल अछि। संगहि, कईटा नव निवेशक सेहो एहि मामला मे सरकार स लगातार संपर्क मे छथि।
बिजली क्षेत्र मे आयल एहन निवेशक पाछु जानकारक कहब अछि जे राज्य सरकार एहि क्षेत्र मे निवेश लेल काफी कुछ करि रहल अछि। राज्यक नव औद्योगिक नीति क तहत राज्य मे निवेश करनिहार कए भारी मात्रा मे सब्सिडी देल जा रहल अछि। ओतहि कानून व्यवस्था क मामला मे सेहो राज्य मे प्रगति लोक देख रहल अछि।’
बिहार क उद्योग विभाग क दस्तावेज क मुताबिक साल क पहिल तीन मास मे 40,212 करोड़ क निवेश प्रस्ताव राज्य सरकार कए भेटल अछि। एहि मे स सबस पैघ प्रस्ताव दिल्ली क एकटा कंपनी इरा इन्फ्रा इंजीनियरिंग स भेटल अछि, जे राज्य क नवादा आ भागलपुर जिला मे 2,640 आओर 1,320 मेगावॉट क बिजलीघर क निर्माण क प्रस्ताव राज्य सरकार कए सामने पेश केलक अछि। एहि परियोजना मे कंपनी राज्य मे 22 हजार करोड़ क निवेश क प्रस्ताव रखलक अछि।
राज्य मे बिजली क क्षेत्र मे निवेश करनिहार एकटा कंपनी क अधिकारी कहला जे, ‘राज्य सरकार पिछला किछु साल मे कानून व्यवस्था आ बुनियादी ढांचाक मामला मे जबरदस्त काज केलक अछि। सड़क क मामला मे काफी काज भेल अछि। ताहि स हमरा सब कए अपन कच्चा माल कए अनबा आ ल जेबा मे काफी आसानी भ गेल अछि। राज्य मे बिजली क काफी जरूरत छैक, जे हमारा सबहक कारोबार लेल एकटा शुभ संकेत अछि’।


text:
नवका- पुरनका लेख सर्च करु...
मधुबनी अएलाह आईआईएम छात्र...
अहांक मिथिला... मधुबनी पेंटिंग दुनिया भर छाएल जा रहल अछि. एकर चर्चा चारुकात भs रहल अछि. लोक मिथिला...मधुबनी पेंटिंग के बारे मे बेसि सं बेसि जानय चाहय छथिन्ह...अध्ययन करय चाहय छथिन्ह. एहि क्रम मे देशक अग्रणी प्रबंधन संस्थान इंडियन इंस्टीच्यूट ऑफ मैनेजमेंट...आईआईएम, अहमदाबादक किछ छात्र लोकनिक आई-काल्हि मधुबनी आएल छथिन्ह. छात्र सभ मधुबनी के आसपास लहेरियागंज... रांटी... जितवारपुर मे जा अपन काज शुरू कs देलखिन्ह. अध्ययन लेल अहमदाबाद सं 6टा छात्र आएल छथिन्ह. एहि छात्र मे एकटा बिहार के छात्र सेहो शामिल छथिन्ह. अपन दस दिनक यात्रा के दौरान ओ मधुबनी पेंटिंग के बारे मे बारिकी सं अध्ययन करथिन्ह. छात्र लोकनि मधुबनी पेंटिंग सं जुड़ल गाम-घर मे जा ई देखथिन्ह कि आखिर एहि पेंटिंग मे एहन कि अछि जे ई दुनिया भर मे लोक के दिल-दिमाग मे अपन जगह बना रहल अछि ? आखिर देवाल... घर-आंगना मे बनाएल जाए वाला ई पेंटिंग किएक एतेक लोकप्रिय भs रहल अछि ? आईआईएम के विद्यार्थी इहो देखथिन्ह जे एहि काज मे लोकक आर्थिक-सामाजिक स्थिति केहन छनि ? समाज मे हुनकर कि स्थिति छनि ? नीके अछि... अध्ययन के बाद हिनकर वास्तविक स्थिति दुनिया के सामने आएत.. जेहि के बाद सरकार सेहो हिनका सभ के मदद करय लेल आएत. किएक त अखन धरि जे मदद... सहयोग मिलबाक चाही से नहि मिलि रहल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
सुदूरपश्चिममे थप ६० जनहनमे कोरोना पुष्टि
पहुरा समाचारदाता
धनगढी, १९ कार्तिक । कैलालीके ४५ सहित सुदूरपश्चिममे थप ६० जनहनमे कोरोना भाइरसके संक्रमण पुष्टि हुइल बा ।
पाछेक २४ घण्टामे सेती प्रादेशिक अस्पतालमे ३३८ जनहनके परीक्षण करलमे ६० जनहनमे संक्रमण पुष्टि हुइल हो । अस्पतालके सूचना अधिकारी दिलिपकुमार श्रेष्ठ कैलालीके धनगढी उपमहानगरपालिकाके २८ जनहनमे संक्रमण पुष्टि हुइल जानकारी डेलै ।
उपमहानगरपालिकाके वडा नम्बर १ के १० जाने, वडा नम्बर ५ के ५, वडा नम्बर २ के ३, ओस्टके वडा नम्बर ३ ओ ४ के २/२ जाने, वडा नम्बर ७, ९ ओ १३ के एकएक जनहनमे संक्रमण पुष्टि हुइल जानकारी डेलै ।
ओस्टके कैलालीके बर्दगोरिया गाउँपालिकाके ९, भजनी नगरपालिका ओ लम्किचुहा नगरपालिकाके ३/३ जाने ओ गोदावरी नगरपालिकाके २ जनहनमे समेत कोरोना पुष्टि हुइल बा ।
उहोर कञ्चनपुरके बेदकोट नगरपालिकाके ७, भीमदत्त नगरपालिकाके ६ जाने ओ ठेगाना नाइ खुलल् एक जनहनमे फेन कोरोना संक्रमण डेखगैल सूचना अधिकारी श्रेष्ठ बटैलै । ओस्टके बाजुराके एक जनहनमे समेत कारोना पुष्टि हुइल बा ।


text:
— आभा झा
मनोरंजन मनुष्यकेँ जीवनक अहम हिस्सा छैक। मनोरंजन जीवनमें औषधिक काज करैत छैक, जाहि तरहें मानव शरीरकेँ निरोग राखयकेँ लेल नीक भोजनक आवश्यकता होइत छैक ओहिना जीवनमें आनंदक लेल मनोरंजनक आवश्यकता जरूरी छैक। सनातन धर्ममें मूर्ति पूजनक प्राचीन परंपरा छैक, एक ओ मूर्ति जकर स्थापना कएलाक बाद निरंतर हुनकर पूजा कयल जाइत छनि। हम कोनो विशेष मौका पर जेना आश्विन मासक दुर्गा पूजा, सरस्वती पूजा, गणेशोत्सव, विश्वकर्मा पूजा आदि अवसर पर भव्यता सँ हुनकर पूजा करैत छियनि तथा पूजनोपरांत हुनका जलमें विसर्जन कऽ दैत छियनि। ई प्रक्रिया सदियों सँ बदस्तूर चलि आबि रहल अछि जे हमर सांस्कृतिक आस्था, सांस्कृतिक मान्यताक प्रतीक अछि।
दुर्गा पूजा, सरस्वती पूजा, विश्वकर्मा पूजा, गणेश पूजा या एहि तरहक कोनो पूजनोत्सव हो जिनकर मूर्ति स्थापना करि कऽ
पूजन समरोह बड्ड धूमधाम सँ मनाओल जाइत छैक। जगह-जगह नवयुवक कमिटी बना कऽ चंदा वसुली कऽ उत्सवमें होइ वाला तमाम गतिविधि पर संपूर्ण संचालन करैत छथि। आब गाम हो या शहर पहिने जेकां किछु नहिं रहि गेल छैक। धर्मकेँ धंधा बना कऽ अश्लील आ अभद्र गीत पर सब नंगा नाच करैत छथि। शराबक सेवन कऽ मूर्ति विसर्जन तक ई फूहड़पन बदस्तूर चलैत रहैत छैक। एहि उत्सव पर आइकाल्हि भोजपुरीक अश्लील गीत बजबैत छथि जकरा हम अहाँ कदापि सुननाई पसंद नहिं करब। शर्म आ लाज सँ भरल ई गीत हमर वर्तमान नैतिक, सांस्कृतिक, संस्कारिक पतनक कथा बयां कऽ रहल अछि। धर्मक बैसाखी बना कऽ सांस्कृतिक मर्यादाक नाम पर खेलवाड़ भऽ रहल अछि।बाहर सँ नचनियाकेँ बजा कऽ भद्दा नृत्य कराओल जाइत अछि।विडंबना ई अछि कि हम मूक दर्शक बनि एहि अनैतिकताकेँ देखि व स्वीकार कऽ रहल छी। एहि सभक खराब असर आजुक जन्मल पीढ़ी पर पड़ि रहल छैक। अपन संस्कृति
केँ छोड़ी हम अहाँ एहि उत्सवमें ‘डांडिया’ नृत्य करैत छी।एहि तरहक व्यवहार उचित नहिं। करबाके अछि तऽ अपन मिथिलाक लोक नृत्य ‘ झिझिया ‘ करू। अपन संस्कृति छोड़ि डांडिया नृत्य करब ई ठीक बात नहिं। अपन मैथिली गीत एक सँ बढ़ि कऽ एक अछि ओ बजाउ। कोन मजबूरी अछि जे हम धर्म, हमर धार्मिक मान्यताकेँ धूल धूसरित होइत देखि रहल छी मुदा किछु नहिं कऽ पबैत छी। एकरा रोकैकेँ लेल कोनो सार्थक कदम नहिं उठबै छी। एहि तरहक मनोरंजन पर सब गाम आ शहरमें रोक लगेनाइ जरूरी छैक। कतौ एहि तरहक अश्लील भोजपुरी गीत बजैत देखि तऽ ओकरा रोकै लेल लोकमें जागरूकता फैलाबी। जय मिथिला जय मैथिली।
आभा झा
गाजियाबाद


text:
समस्तीपुर/ बेगूसराय /पटना। समस्तीपुर जिला क विभूतिपुर मे बूढ़ी गंडक नदी पर बनल पुल क एकटा हिस्सा क टूिटकए खसबा स एक व्यक्ति क मौत भ गेल। दर्जनभर लोक घायल सेहो अछि। मुख्यमंत्री नीतीश कुमार एहि मामला मे लापरवाही बरतनिहार अभियंता कए निलंबित करबाक आदेश देलथि अछि। एहि संबंध मे मुख्यमंत्री समस्तीपुर क जिलाधिकारी स गप केलथि अछि आओर इ आदेश देलथि अछि जे दुर्घटना मे घायल लोकक इलाज सरकार क खर्च पर हेबाक चाही। बूढ़ी गंडक नदी पर विभूतिपुर मे बनल पुल क मरम्मत चलि रहल छल। प्रतिबंध क बावजूद जर्जर पुल स भ कए बस गुजरि रहल छल। ताहि स पुल धंसए लागल एकर बाद बालू लदल 10 चक्का वाला ट्रक जखने पुल पर आयल त राम उद्गार पासवान ओकरा रोकबा लेल पुल क बीच पहुंच, मुदा ताबत धरि पुल ध्वस्त भ गेल आ एहि दुर्घटना मे राम उद्गार पासवान अपन जान गवा बैसलाह। पुल पर काज करैत दर्जनभर स अधिक लोक सेहो मलबा क संग नदी मे जा खसल। एहि मे फफौत गांव क विजय कुमार अवस्थी, कुंदन कुमार अवस्थी, रंजीत गुप्ता, मो. शब्बीर, राहुल रजक, अरुण गुप्ता क अलावा समस्तीपुर जिला क विभूतिपुर थाना क नरहन निवासी अशोक पूर्वे, सतीश मिश्रा, शिक्षक टुनटुन पासी शामिल छथि।
एहि बीच पथ निर्माण विभाग स समाद भेटल अछि जे जर्जर पुल क संबंध मे विभाग सब डिवीजन स ब्योरा मंगलक अछि। अभियंता कए इ सेहो कहबा लेल कहल गेल अछि जे ओ इ रिपोर्ट सेहो दथि जे जर्जर पुल पर बैरियर लागल अछि या नहि।


text: पटना : बिहार सरकार आब पैघ स्तर पर सौर ऊर्जाकें आगु बढयबाक निर्णय कएलक अछि। अहिके तहत राज्य सरकार 2022 तक करीब 3,000 मेगावॉट बिजली सौर ऊर्जाक स्रोतों केर माध्यम सँ खरीद’ केर निर्णय लेलक अछि। अहि लेल राज्य सरकार भरिगर छूट केर सेहो घोषणा कएलक अछि। बिहार सरकार अपन नव अक्षय ऊर्जा नीति, 2017 केर मंजूरी दS देल अछि। अहिके तहत राज्य सरकार अगिला पांच बरिसमे अक्षय स्रोतकें माध्यम सँ करीब 3,433 मेगावॉट बिजली बनेबाक लक्ष्य रखलक अछि। ई ओहि समय राज्यक ऊर्जा आवश्यकताक करीब 25 प्रतिशत होयत। अहिमे सबसँ बेसी बल राज्य सरकार सौर ऊर्जा पर देलक अछि, जेकरा माध्यम सँ 2022 तक 2,969 मेगावॉट बिजली उत्पन्न करबाक योजना बनाएल गेल अछि। शेष 244 मेगावॉट बिजली जैव ईंधन आऔर 220 मेगावॉट पनबिजली परियोजना सभसँ बनाओल जाएत। कैबिनेट सचिवालय केर प्रधान सचिव ब्रजेश मेहरोत्रा बतौलनि की ‘बिहार मे एखन वैकल्पिक स्रोत सँ बिजली प्राप्त करबाक पर्याप्त साधन मौजूद अछि। अहि नीतिसँ अगिला पांच बरिसमे पर्यावरण केर दृष्टि सँ अनुकूल तरीका सँ बिजली केर मांग पुर करय पर बल देल जाएत। अहि नीति सँ राज्य सरकार निवेशक सभकेँ आकर्षित करबाक लेल कएको छूट केर घोषणा कएलक अछि। अहिके अंतर्गत बिहार मे देसी के’ साथ-साथ विदेशी निवेशक सेहो गैर-परंपरागत ऊर्जा इकाई स्थापित कS सकत। एकर अलावा, राज्य सरकार मुख्य रूप सँ संचरण आऔर वितरण दाममे छूट देत। वैकल्पिक स्रोत सँ बिजली उत्पन्न करय बला इकाई सभकेँ 10 किलोमीटर के भीतर लगीच बला सब-स्टेशन तक बिजली पहुँचेबाक पूरा पूंजीगत खर्च राज्य सरकार वहन करत। अहिमे मीटरिंग आऔर सुरक्षा खर्च सेहो शामिल अछि। ओतय, 33 किलोवॉट तक केर इकाइ सभकेँ राज्य सरकार तरफ सँ संचरण आऔर वितरण हानि केर भुगतान सेहो राज्य सरकार करत। अहिके अलावा, बिजली उत्पादन पर लागय बला शुल्क सेहो अहि इकाइ सभ लेल माफ होयत। ओतय, राज्य सरकारक औद्योगिक नीति, 2016 केर लाभ सेहो अहि इकाई सभकें प्रदान करत।


text:
चमत्कारिक प्रसंग
– कृष्ण कांत झा
पांच दिन पूर्व के घटना अछि। फेसबुक पर एकटा महिला के मित्र निमंत्रण आयल छल। बिना कुनू जांच पड़ताल के हम मित्रता के स्वीकृति देलौं। तदनन्तर अश्लील संदेश आबय लागल। ओ महिला हमर परिचित नहि छलि। हमरा बुझायल जे कोनो मित्र महिला के आइ डी बनाकय परिहास करैत छथि। ओ बेर बेर विडियो काल के आग्रह करय लागल। हम सोचलौं विडियो काल स पता लाइग जेत कि के छथि। हम काल रिसीव केलौं। दोसर तरफ स कियो अपरिचित युवती छलथि। ओ विडियो काल रिसीव होइते स्वत: वस्त्र उतारय लगली। क्षणमात्र में ओ आपत्तिजनक स्थिति में आबि गेली। हम काल डिस्कनेक्ट केलौं। और फेसबुक पर हुनका ब्लाक कय क प्रोफ़ाइल लाक केलौं। कनि देर बाद वाटसप पर मैसेज आबय लागल। और ओ आपत्तिजनक काल के संग हि हमर फेसबुक पर अपलोड मंदिर आदि के फोटो पठायल। हम हैरान भेलौं।समझि गेलौं जे आब ब्लैकमेल करती। ओ हमरा कहय लगली जे इ सब हम सोशल मीडिया पर अपलोड क देब। अहां पुजारी छी। कि इज्जत रहत। ओ शायद कुनू कालगर्ल छल। दस हजार के मांग केली। हम सोचलौं जे यदि पैसा द भी देब त कोन गारंटी जे ओ विडियो डिलीट करती। ओ निरंतर हमरा ब्लैकमेल करबे करती। हम कनि हिम्मत क क हुनका कहलौं जे हमर कोनो दोष नै। जे करबाक अछि क लिय।इ कहि वाटसप पर भी ब्लाक कय देलौं। ओ पुनः दोसर नंबर स मैसेज और स्क्रीन शाट पठायल कि देखू विडियो अपलोड भ रहल। हम ओ नंबर भी ब्लाक केलौं।
हम बहुत ज्यादा भयभीत छलौं। मोबाइल स हमरा पहिल बेर एतेक भय भेल छल। अगिला दिन सुबह एगो आदमी के काल आयल। जे खुद के साइबर सेल के अधिकारी बतेलक। और कहलक जे आपत्तिजनक विडियो अपलोड भ चुकल अछि ।ओकरा जल्दी निरस्त कराउ। एकटा नंबर देलक जे इ पर काल करू। ओ नंबर पर काल केलौं त ओ भी विडियो निरस्त करवाक दस हजार ट्रांसफर करय कहलक। आब हमरा इ खेल समझि में आयल। कि इ पूरा गिरोह सक्रिय अछि। हम इ विषय में अपन खास मित्र स बात केलौं ओ कहलक जे पुलिस कंप्लेन करू। ओ गिरोह बला फेर फोन केलक हम हुनका कहलौं जे आब यदि हमरा परेशान करब त हम सबटा चैट और कॉल इत्यादि के विवरण पुलिस चौकी पर द आयब और सब खेल खत्म। तै के बाद हमरा कुनू कॉल नै आयल आब कनि सुकून अछि।
बितल पांच दिन में जतेक हम भगवान के याद केलों एतेक त जन्म स आइ तक नै केने छलौं। कारण जे इज्जत और सम्मान स बढि क कोनो चीज नै। बजरंगबली हमर रक्षा मित्र, पुलिस और सद्बुद्धि के रूप में केलथि। नै त शायद जीवन भरि ब्लैकमेल होइतौं। कृपया सावधान रहब एहन लोक सब स। इ अनावश्यक पोस्ट हम मात्र इ कारण स लिखलौं जे देखियौ कि लोक बिना श्रम के मुफ्त के पैसा के लेल की सब खेल रचैया।


text:
12 फरवरी 2022। मैथिली जिन्दाबाद!!
वर्षों वर्ष सँ चलैत आबि रहल महत्वपूर्ण परम्परा, सप्ताहव्यापी सरस्वती पूजनोत्सव नेपालदेशक मिथिला क्षेत्र के सप्तरी जिलाक तिलाठी गाम में अहु वर्ष भव्यता सँ सम्पन्न भेल अछि। एहि पूजनोत्सव पर आधारित एक महत्वपूर्ण लेख जेकर लेखक अपन ब्राह्मण समाज विराटनगर के अध्यक्ष कुमुद मोहन झा लिखलन्हि अछि, जे स्वयं एहि सुन्दर गाम आ परम्परा के प्रत्यक्षदर्शी सेहो छथि, हिनकर आलेख स्वतःस्फूर्त व्याख्या कय रहल अछि।
लेख
– कुमुद मोहन झा
सप्ताह दिनक पूजनोत्सव आई मूर्ति विसर्जन के सॅग सम्पन्न भेल | सप्तरी जिलाक तिलाठी गाम मे वसन्त पञ्चमीक अवसर पर माॅं सरस्वती के सार्वजनिक रुप सॅ पूजन आ भब्य पूजनोत्सव करीब सबा सौ साल सॅ आयोजित होइत आबि रहल अछि | एहि समयान्तराल मे गामक विभिन्न पीढ़ी के सक्रिय सहभागिता , अनन्य विश्वास एवं प्रगाढ़ श्रद्धा एहि पूजनोत्सव केॅ ग्रामीण महोत्सव के रुप मे परिणत कऽ देलक अछि |
माँ सरस्वतीक विशेष कृपा एहि गाम पर रहल अछि, वि. सं. २०२३ साल मे ग्राइजुएट हाउस के चुनाव के समय मे नेपाल अधिराज्य भरि मे सब सॅ बेसी ग्राइजुएट वाला गाम इएह तिलाठी छल | वर्तमान समय मे आओर बेसी शैक्षिक प्रगति देखल जाइत अछि, सैकड़ों के संख्या मे इन्जीनियर, डाक्टर, प्राध्यापक, शिक्षक एवं अन्यान्य पेशा कर्मी एतए के धरोहर छथि |
यद्यपि उपरोक्त अधिकांश सरस्वती पुत्र लोकनि के कर्म भूमि गाम सॅ बाहर अछि तथापि एहि पूजनोत्सव पर सभक प्रयास रहैत छन्हि जे गाम निश्चित पहुंची, ग्रामवासी के लेल ई अत्यंत रोमांचक क्षण होइत अछि जखन आत्मीय जन के मेला मे विद्याधिष्ठात्री देवी के आरधना होइत छैक |
जतए एहि पूजनोत्सव के आयोजन होइत अछि ओहि स्थान केॅ पाठशाला कहल जाइत अछि | वास्तव मे ई पूर्व काल के त्रिचन्द संस्कृत महाविद्यालय के प्रागंण थीक जकर स्थापना राणा प्रधानमंत्री चन्द्र शमशेर के समय मे एहि गामक स्वनामधन्य सुपुत्र ज्योतिषी यदुनन्दन मिश्र के प्रयास सॅ भेल छल |
एहि महाविद्यालय सॅ नेपाल आ भारत के सैकड़ों छात्र लोकनि व्याकरण, साहित्य, न्याय मिमांसा आदि विषय के आचार्य भेलाह | सरस्वती पुत्र सभक कठोर तपस्या सॅ पवित्र भेल ई भूमि कोनो सिद्ध देव स्थल सॅ कम महत्व नहि रखैत अछि | एखनहु अनुभूति होइत अछि जेना एहि भूमि के कण कण सॅ वेद ध्वनि गुञ्जायमान होइत हो | वार्षिक सरस्वती पूजन के आयोजन सर्वप्रथम अहि महाविद्यालय के गुरु आ छात्र सभ के द्वारा भेल छल जे कालांतर मे ग्रामीण के सहयोग आ सहभागिता सॅ ग्रामीण पूजा मे परिणत भऽ गेल |
पं. लालजी मिश्र, पं. दामोदर झा, पं. काशीनाथ ठाकुर सनके अद्वितीय गुरु सभक रेखदेख मे आरम्भ भेल एहि पूजा केॅ उत्सव मे परिणत करबाक हेतु तत्कालीन छात्र लोकनिक द्वारा पूजा अनुष्ठान मे सक्रिय सहभागिताक सॅग नाट्य परम्पराक आरम्भ कएल गेल, जे एखनहु एहि अवसर के मुख्य आकर्षण बनल अछि |
ब्राह्म मुहुर्त मे वेद ध्वनि आ भगवतीक स्तुति सॅ शुरु भऽ प्रातःकाल पूजन, सप्तशती पाठ, तत्पश्चात् विशिष्ट गायक सभ के द्वारा सांगितिक कार्यक्रम के प्रस्तुति, एकर बाद फैलका पर दंगल, दंगल के समाप्तिक सॅग नौटंकी आरम्भ, रात्रि के १० बजे धरि नौटंकी समाप्त आ नाटक प्रारंभ होइत छल जे ब्राह्म मुहुर्त धरि चलैत छलै | अर्थात अहर्निश माँ भगवती के पूजा आराधना के उत्सव मे परिणत करबाक हेतु किछु ने किछु कार्यक्रम अनवरत रुप सॅ आयोजन करबाक परम्परा कमोबेश एखनहु विद्यमान अछि |
एहि पूजनोत्सव के एहेन भब्य आ सभ्य स्वरूपक सूत्रधार लोकनिक चरण कमल मे सादर नमन करैत आगामी वर्षक सरस्वती पूजा के प्रतीक्षा पुनः आरम्भ भऽ गेल | यद्यपि भगवती के मूर्ति जल प्रवाहित भऽ गेल तथापि हुनकर विसर्जन कहिओ नहि होइत अछि | माँ भगवती केॅ कोटिशः नमन 🙏करैत प्रार्थना जे “सरस्वती पूजितासि मयि रमस्व” |
(लेख असंपादित अछि आ लेखक के फेसबुक सँ साभार लेल गेल अछि।)


text:
भारत निर्वाचन आयोग कहलक जे बिहार विधानसभा चुनावक तारीख कें ऐलान सही समय पर कयल जायत। आयोग बिहार चुनाव कें समय 65 सीट पर उपचुनाव सेहो करेबाक तैयारी अछि। चुनाव आयोगक अनुसार, बिहार विधानसभा चुनाव कें 29 नवंबर, 2020 सं पहिने पूरा करेबाक अछि। ओहि समय कें आसपास विभिन्न राज्य केर 64 विधानसभा आ एकटा लोकसभा सीट पर उपचुनाव कराओल जायत। कहि दी जे वर्तमान बिहार विधानसभा कें कार्यकाल 29 नवंबर कें समाप्त भ’ रहल अछि।
बिहार मे अहि साल अक्टूबर-नवंबर कें महीना में विधानसभा चुनाव होबय वला अछि। एकरा लेल राजनीतिक दल अपन तैयारी सेहो शुरू क’ देने अछि। आयोग कोरोना काल मे चुनाव आ उपचुनाव करेबाक लेल गाइडलाइंस जारी केने छल। तखने ई तय भ’ गेल छल जे कोरोना आ बाढ़ ग्रस्त बिहार मे तय समय पर चुनाव होयत। जखन विपक्षी दल समेत एनडीए मे शामिल एलजेपी बिहार मे चुनाव रद करेबाक मांग केने छला।


text:
— कीर्ति नारायण झा।
“भार एलैयए कहार एलैयए, गहना गुड़िया बनबै लए सोनार एलैयए” मिथिलाक इ प्रसिद्ध रचना स्वर्गीय रविन्द्र जी केर जाहि मे मिथिला मे भारक विशिष्टता के दर्शाओल गेल अछि। भार देवाक प्रथा मिथिला में आदि कालहि सँ आबि रहल अछि जकर शुभारंभ विधि केर सामान लऽ कऽ भरिया लोकनि अबैत छलाह जाहि मे विधिक सामान केर संग संग पावनि करय बाली के लेल वस्त्र आ फल फलहरी के सामान अबैत छल। एक सँ दू टा भार पर्याप्त होइत छलैक। लोक भरिया के बहुत सम्मान करैत छलाह कारण भरिया बी बी सी लंदन केर सम्वाददाता सेहो होइत छलाह। नव सम्बन्धी केर सम्पत्ति केर अतिरिक्त खान पान के स्तर के पता भरिया के माध्यम सँ भेटि जाइत छलैक। लोक भरिया के भोजन में तुलसी फूल चाउरक भात, नीक तीमन तरकारी तरूआ बरी सभ खुआबैत छलाह आ ओकर प्रचार ओ लोकनि अपन गाम में चौक चौराहा पर करैत छलाह। भार वास्तव मे पहिलो भारे होइत छलैक कारण पहिले सेहो आदमी के अभाव रहैत छलैक। किछु गामक दवंग लोकनि के छोड़ि कऽ आम ग्रामीण के बाबू भैया कयलाक उपरान्ते भरिया भेटैत छलैक मुदा जे होअय काज में भरिया केर उपस्थिति एकटा अनुपम स्थान रखैत छलैक। गामक लोक भरिया सभ सँ पूछैत छलाह जे अओ भरिया। कओन गाम सँ अयलहुं अछि? एक बेर एहिना एकटा घटना मोन पड़ल। मधुबनी जिला मे एकटा गाम छैक जकर नाम थिकै भरिया। ओहि गाम सँ एकटा भरिया भार लऽ कऽ हमरा गाम अएलाह। कनेक साँझ पड़ि गेल रहैक तऽ हमर छोटका कक्का पूछलथिन्ह जे के थिकहुँ अओ? ओम्हर सँ जबाब भेटैत अछि – भरिया। कओन गाम सँ अयलहुं अछि? उत्तर भेटलन्हि – भरिया। बाद में पता चलल जे वास्तव मे हुनक गामक नाम सेहो भरिया छैन्ह। सभ खूब हँसल। धीरे – धीरे गामक दवंग लोकनि सभ अपन शान देखेबाक लेल साठि – सत्तर टा भरिया के अपन सम्बन्धी ओहिठाम पठवय लगलाह। बीस टा भरिया दही लऽ कऽ, पाँच टा चूड़ा लऽ कऽ तऽ दस टा मिठाई लऽ कऽ, पाँच टा केरा घौर लऽ कऽ इत्यादि पठवय लगलाह। सभ गाम मे हल्ला होमय लागल जे फलाँ बाबू के समैध के ओहिठाम सँ अस्सी टा भार अयलनि अछि। अपना सभक ओहिठाम देखसी बहुत जल्दी समाज में पसरि जाइत छैक। तखन भरियाक भीड़ होमय लागल। गामक साधारण लोक अपना के असहाय पावि कुंठित होमय लगलाह। दहेजक संग संग कुटुमैती में भारक संख्या सेहो चर्चा होमय लागल जे हमर समाज पैघ अछि तें कम सँ कम पचास टा भार हमरा सेहो चाही ताकि हमर समाज सेहो देखि सकय जे केहन ठाम कुटुमैती कयलहुँ अछि। बाद मे ई वीभत्स रूप लऽ लेलकै। गाम सँ मजदूरक पलायन के कारण ई भार देबाक प्रथा धीरे धीरे समाप्त भऽ गेल। आब भारक सामान चारिपहिया सँ पहुँचा देल जाइत छैक। मिथिलावासी भारक भार सँ करीब करीब मुक्त भऽ गेल छैथि। आब ने ओ आदमी रहलाह ने ओहेन भरिया। आब लोक भारक बदला मे पाइये केर लेन देन कऽ लैत छैथि। एहि भार वला प्रथा सँ मुक्ति बर पक्ष आ कनियाँ पक्ष दुनू के लेल नीक भऽ गेल मुदा जे होअय लोक समय केर संग अपना के परिवर्तन कऽ लैत अछि मुदा भरिया कोनो काज में देखबा मे सोहनगर लगैत छलैक इ बात तऽ पूर्णरूपेण सत्य अछि। भरिया आ भार सँ कोनों पावनि अत्यन्त मनोरम लगैत छलैक, पावनि हल्लुक नहिं भरियाक भार सँ ओ भारी भऽ जाइत छलैक।


text:
पटना। 15 मार्च। बिहार मे सत्ताधारी महागठबंधन मे शामिल आरजेडी आओर जेडीयू के बीच जुबानी जंग शुरू भ' गेल अछि। आरजेडी के राष्ट्रीय उपाध्यक्ष रघुवंश प्रसाद सिंह यूपी विधानसभा चुनाव परिणाम ल'के मुख्यमंत्री नीतीश कुमार पर आँगुर उठौलन्हि, जाहिक बाद विवाद शुरू भ' गेल अछि।
रघुवंश प्रसाद आरोप लगौलैन्ह कि नीतीश कुमार द्वारा नोटबंदी केर समर्थन करब आओर यूपी चुनाव केर दौरान एहि विषय पर चुप्पी साधला सँ बीजेपी क' चुनाव मे फायदा पहुँचल अछि। नीतीश कुमार द्वारा यूपी मे एसपी आओर कांग्रेस गठबंधन लेल चुनाव प्रचार नहि करबा से महागठबंधन कमजोर पड़ल अछि। अपने के बता दी आरजेडी प्रमुख लालू प्रसाद यूपी मे गठबंधन केर समर्थन मे चुनाव प्रचार केना छला।
जेडीयू रघुवंश प्रसाद के एहि आरोप पर कड़ा प्रतिक्रिया व्यक्त कएलनि। पार्टी के प्रवक्ता आओर बिहार विधान परिषद सदस्य संजय सिंह, लालू यादव सँ रघुवंश प्रसाद केर खिलाफ कार्रवाई करबाक मांग कएलनि अछि।


text:
दरभंगा, मधुबनी में बाढ़
अखन बरसात शुरूए भेल अ कि दरभंगा... मधुबनी में बाढ़िक हालात बनि गेल अछि. पूरा टाउन में पानि भरि गेल छै. बाइढ़क हाल छै. कई ठाम तs घर में पानि सेहो घुसि गेल अछि. शहर में चलनाय मुश्किल भs गेल छै. दरभंगा... मधुबनी के ज्यादातर इलाका में पानि भरल छै. दरभंगा में कादिराबाद सं लsक कटहलबाड़ी... बाकरगंज..लहेरियासराय आओर मधुबनी में गिलेशन बाजार... गदियानी... मिलन टाकीज सं गांधी चौक... महादेव मंदिर रोड... लहेरियागंज रोड सभ ठाम पानि भरला सं लोक के चलनाय फिरनाय दूभर भs गेल अछि. बाटा चौक के हाल तs आओर खराब अछि . चारु कात कादो पानि नजर आबैत अछि. लोक बेसि जरूरी काज पड़ले पर घर सं निकलैत छथि. अखने ई हाल अछि तs बाढ़िक समय में कि होएत अंदाजा लगा सकैत छी? ओना दरभंगा के प्रमंडलीय आयुक्त डॉ दीपक प्रसाद शहर के बाढि आओर जलजमाव सं बचाबय के लेल कार्य योजना पर काज शुरू करय के कहलथिन्ह अ. संगहि संग शहर के सुरक्षा तटबंध पर सेहो नजर राखय के आदेश देलथिन्ह अ.